LT Europos Sąjungos oficialusis leidinys L 42/1

Pagal tarptautinę viešąją teisę juridinę galią turi tik JT EEK tekstų originalai. Šios taisyklės statusas ir įsigaliojimo data turėtų būti tikrinami pagal paskutinę statusą nurodančio JT EEK dokumento TRANS/WP.29/343 versiją, kurią galima rasti:

http://www.unece.org/trans/main/wp29/wp29wgs/wp29gen/wp29fdocstts.html.

Jungtinių Tautų Europos ekonomikos komisijos (JT EEK) taisyklė Nr. 13. Vienodos M, N ir O kategorijų transporto priemonių patvirtinimo nuostatos dėl stabdžių [2016/194]

Įtrauktas visas galiojantis tekstas iki:

11 pakeitimų serijos 13 papildymo. Įsigaliojimo data – 2015 m. spalio 8 d.

TURINYS

TAISYKLĖ

1. Taikymo sritis

2. Apibrėžtys

3. Patvirtinimo paraiška

4. Patvirtinimas

5. Specifikacijos

6. Bandymai

7. Transporto priemonės tipo arba stabdžių sistemos pakeitimas ir patvirtinto tipo išplėtimas

8. Gamybos atitiktis

9. Sankcijos už gamybos neatitiktį

10. Visiškas gamybos nutraukimas

11. Už patvirtinimo bandymus atsakingų techninių tarnybų ir tipo patvirtinimo institucijų pavadinimai bei adresai

12. Pereinamojo laikotarpio nuostatos

PRIEDAI

1. Šioje taisyklėje nereglamentuojama stabdžių įranga, įtaisai, metodai ir sąlygos

2. Pranešimas

1 priedėlis. Transporto priemonės duomenų sąrašas, naudojamas patvirtinant tipus pagal Taisyklę Nr. 90

2 priedėlis. Transporto priemonės stabdžių įrangos tipo patvirtinimo sertifikatas

3. Patvirtinimo ženklų išdėstymas

4. Stabdžių bandymai ir stabdžių sistemų veiksmingumas

Priedėlis. Baterijos įkrovos būsenos stebėjimo tvarka

5. ADR apibrėžtoms tam tikroms transporto priemonėms taikomos papildomos nuostatos

6. Transporto priemonių, kuriose įrengtos pneumatinės stabdžių sistemos, atsako trukmės matavimo metodas

Priedėlis. Imitatoriaus pavyzdžiai

7. Nuostatos dėl energijos šaltinių ir energijos kaupiklių (energijos akumuliatorių)

8. Nuostatos dėl spyruoklinėms stabdžių sistemoms taikomų specialių sąlygų

9. Nuostatos dėl stovėjimo stabdžių sistemų, kuriose įrengtas mechaninis stabdžių cilindro stūmoklio fiksavimo įtaisas

10. Transporto priemonės ašims tenkančių stabdymo jėgų pasiskirstymas ir vilkikų bei priekabų suderinamumo reikalavimai

11. Atvejai, kuriais galima neatlikti I tipo ir (arba) II tipo (ar IIA tipo) ar III tipo bandymų

1 priedėlis

2 priedėlis. Alternatyvios priekabų stabdžių I tipo ir III tipo bandymų procedūros

3 priedėlis. Šio priedo 2 priedėlio 3.9 punkte nustatytos bandymų ataskaitos pavyzdys

4 priedėlis. Šio priedo 2 priedėlio 3.7.3 punkte nustatytos alternatyvaus automatinio stabdžių reguliavimo įtaiso bandymų ataskaitos pavyzdys

5 priedėlis. Priekabos ašies ir stabdžio informacinis dokumentas, atsižvelgiant į alternatyvias I tipo ir III tipo procedūras

12. Transporto priemonių, kuriose įrengtos inercinės (saviridos) stabdžių sistemos, bandymų sąlygos

1 priedėlis

2 priedėlis. Inercinės stabdžių sistemos valdiklio bandymų ataskaita

3 priedėlis. Stabdžio bandymų ataskaita

4 priedėlis. Priekabos inercinių stabdžių valdiklio, pavaros ir stabdžių suderinamumo bandymų ataskaita

13. Transporto priemonių, kuriose įrengtos stabdžių antiblokavimo sistemos, bandymų reikalavimai

1 priedėlis. Simboliai ir apibrėžtys

2 priedėlis. Naudingasis sukibimas

3 priedėlis. Veiksmingumas ant skirtingo sukibimo paviršių

4 priedėlis. Blogo sukibimo paviršių parinkimo metodas

14. Priekabų su elektrinėmis stabdžių sistemomis bandymų sąlygos

Priedėlis. Priekabos stabdymo greičio ir vilkiko bei priekabos junginio vidutinio lėtėjimo pagreičio suderinamumas (kai priekaba yra pakrauta ir nepakrauta)

15. Stabdžių trinkelių antdėklų bandymo inerciniu dinamometru metodas

16. Vilkikų ir priekabų suderinamumas, atsižvelgiant į duomenų perdavimą pagal standartą ISO 11992

17. Transporto priemonių, kuriose įrengtos elektrinės valdymo linijos, funkcinio suderinamumo vertinimo bandymų tvarka

18. Transporto priemonių sudėtinių elektroninių valdymo sistemų saugos aspektams taikytini specialieji reikalavimai

19. Stabdžių sistemos sudedamųjų dalių veiksmingumo bandymai

1 priedėlis. Pneumatinių stabdžių kamerų patikrinimo ataskaitos pavyzdys

2 priedėlis. Pneumatinių stabdžių kamerų bandymų rezultatų standartinio registravimo pavyzdys

3 priedėlis. Spyruoklinių stabdžių patikrinimo ataskaitos pavyzdys

4 priedėlis. Spyruoklinių stabdžių bandymų rezultatų standartinio registravimo pavyzdys

5 priedėlis. Priekabos stabdžių antiblokavimo sistemos informacinis dokumentas

6 priedėlis. Priekabos stabdžių antiblokavimo sistemos bandymų ataskaita

7 priedėlis. Transporto priemonės (priekabos) stabilizavimo sistemos informacinis dokumentas

8 priedėlis. Transporto priemonės (priekabos) stabilizavimo sistemos bandymų ataskaita

9 priedėlis. Simboliai ir apibrėžtys

10 priedėlis. Šio priedo 4.4.2.9 punkte nustatytų eksploatacinių bandymų dokumentų forma

11 priedėlis. Transporto priemonės (motorinės transporto priemonės) stabilizavimo sistemos informacinis dokumentas

12 priedėlis. Transporto priemonės (motorinės transporto priemonės) stabilizavimo sistemos bandymų ataskaita

20. Alternatyvi priekabų tipo patvirtinimo tvarka

1 priedėlis. Sunkio centro aukščio apskaičiavimo metodas

2 priedėlis. 3.2.1.5 punktą atitinkanti patikrinimo diagrama. Puspriekabės

3 priedėlis. 3.2.1.6 punktą atitinkanti patikrinimo diagrama. Centrinės ašies priekabos

4 priedėlis. 3.2.1.7 punktą atitinkanti patikrinimo diagrama. Priekabos

5 priedėlis. Simboliai ir apibrėžtys

21. Transporto priemonėms, kuriose įrengta transporto priemonės stabilizavimo sistema, taikomi specialieji reikalavimai

1 priedėlis. Dinaminio stabilumo imitavimo taikymas

2 priedėlis. Dinaminio stabilumo imitavimo priemonė ir jos patvirtinimas

3 priedėlis. Transporto priemonės stabilizavimo sistemos veikimo imitavimo priemonės bandymų ataskaita

22. Automatinės jungties elektrinei ir (arba) elektroninei stabdžių sąsajai taikomi reikalavimai

1. TAIKYMO SRITIS

1.1. Ši taisyklė taikoma M2, M3, N ir O kategorijų (1) transporto priemonėms, atsižvelgiant į stabdžius (2).

1.2. Į šios taisyklės taikymo sritį nepatenka:

1.2.1. transporto priemonės, kurių konstrukcinis greitis ne didesnis kaip 25 km/h;

1.2.2. priekabos, kurių negalima sujungti su variklio varomomis transporto priemonėmis, kurių konstrukcinis greitis didesnis kaip 25 km/h;

1.2.3. neįgaliems vairuotojams pritaikytos transporto priemonės.

1.3. Laikantis taikomų šios taisyklės nuostatų, ji netaikoma 1 priede išvardytiems įrenginiams, įtaisams, metodams ir sąlygoms.

2. APIBRĖŽTYS

Šioje taisyklėje:

2.1. transporto priemonės patvirtinimas – transporto priemonės tipo patvirtinimas atsižvelgiant į stabdžius;

2.2. transporto priemonės tipas – kategorija transporto priemonių, kurių nesiskiria šie pagrindiniai požymiai: 2.2.1. jeigu tai yra variklio varomos transporto priemonės: 2.2.1.1. transporto priemonės kategorija (žr. 1.1 punktą); 2.2.1.2. didžiausioji masė, kaip apibrėžta 2.16 punkte; 2.2.1.3. ašims tenkančios masės pasiskirstymas; 2.2.1.4. didžiausias projektinis greitis; 2.2.1.5. kito tipo stabdžių įranga, visų pirma atsižvelgiant į tai, ar yra priekabos stabdymo įranga ir ar yra elektrinė regeneracinė stabdžių sistema; 2.2.1.6. ašių skaičius ir jų išdėstymas; 2.2.1.7. variklio tipas; 2.2.1.8. pavarų skaičius ir pavarų perdavimo santykiai; 2.2.1.9. pagrindinės pavaros perdavimo santykiai; 2.2.1.10. padangų matmenys; 2.2.2. jeigu tai yra priekabos: 2.2.2.1. transporto priemonės kategorija (žr. 1.1 punktą); 2.2.2.2. didžiausioji masė, kaip apibrėžta 2.16 punkte; 2.2.2.3. ašims tenkančios masės pasiskirstymas; 2.2.2.4. kito tipo stabdžių įranga; 2.2.2.5. ašių skaičius ir jų išdėstymas; 2.2.2.6. padangų matmenys;

2.3. stabdžių sistema – dalių derinys, skirtas riedančios transporto priemonės greičiui tolygiai mažinti ar jai sustabdyti arba užtikrinti, kad sustabdyta transporto priemonė nepradėtų važiuoti; šios funkcijos apibrėžtos 5.1.2 punkte. Sistema sudaryta iš valdiklio, pavaros ir paties stabdžio;

2.4. valdiklis – vairuotojo (arba, kai naudojamos tam tikros priekabos, jo padėjėjo) tiesiogiai valdoma dalis, kuria pavarai perduodama stabdyti ar jai valdyti būtina energija. Ši energija gali būti vairuotojo raumenų jėga, vairuotojo valdomo kito šaltinio energija, tam tikrais atvejais – priekabos kinetinė energija arba šių skirtingų energijos rūšių derinys; 2.4.1. Jungimas– valdiklio įjungimas ir išjungimas;

2.5. pavara – tarp valdiklio ir stabdžio įrengtas sudedamųjų dalių derinys, užtikrinantis šių dalių funkcinę sąveiką. Pavara gali būti mechaninė, hidraulinė, pneumatinė, elektrinė arba mišri. Jeigu stabdymo jėga sukuriama vien vairuotojo nevaldomo energijos šaltinio arba kartu naudojant tokį šaltinį, energijos rezervas sistemoje taip pat laikomas pavaros dalimi. Pavara padalyta į dvi skirtingas funkcijas atliekančias savarankiškas dalis: valdymo pavarą ir energijos perdavimo pavarą. Šioje taisyklėje vienas pats vartojamas terminas „pavara“ reiškia ir valdymo pavarą, ir energijos perdavimo pavarą. Vilkikus ir priekabas jungiančios valdymo ir maitinimo linijos pavaros dalimis nelaikomos; 2.5.1. valdymo pavara– pavaros sudedamųjų dalių derinys, kuriuo valdomi stabdžiai, apimantis valdymo funkciją atliekančias sudedamąsias dalis ir būtiną energijos rezervą (-us); 2.5.2. energijos perdavimo pavara– sudedamųjų dalių, stabdžiams teikiančių jiems veikti būtiną energiją, derinys, apimantis stabdžiams veikti būtiną energijos rezervą (-us);

2.6. stabdys – dalis, kurioje sukuriamos riedančią transporto priemonę stabdančios jėgos. Stabdys gali būti trintinis (kuriame jėgos susidaro dėl dviejų viena kitos atžvilgiu judančių transporto priemonės dalių trinties), elektrinis (kuriame jėgos susidaro dėl dviejų viena kitos atžvilgiu judančių, tačiau nesiliečiančių transporto priemonės dalių elektromagnetinės sąveikos), hidraulinis (kuriame jėgos susidaro dėl tarp dviejų viena kitos atžvilgiu judančių transporto priemonės dalių esančio skysčio poveikio) arba variklio (kuriame jėgos susidaro papildomai didinant ratams perduodamą variklio stabdymo jėgą);

2.7. skirtingi stabdžių sistemų tipai – sistemos, kurios nesutampa šiais pagrindiniais požymiais: 2.7.1. sudedamosios dalys turi skirtingas ypatybes; 2.7.2. sudedamosios dalys pagamintos iš skirtingų savybių medžiagų arba skiriasi forma ar dydžiu; 2.7.3. skiriasi sudedamųjų dalių sąranka;

2.8. stabdžių sistemos sudedamoji dalis – viena iš atskirų dalių, kurios surinktos sudaro stabdžių sistemą;

2.9. vieninis stabdymas – transporto priemonių junginio stabdymas įtaisu, kuriam būdingos šios ypatybės: 2.9.1. vienas valdiklis, kurį savo vietoje sėdintis vairuotojas tolygiai jungia vienu judesiu; 2.9.2. junginį sudarančioms transporto priemonėms stabdyti naudojama energija tiekiama iš to paties šaltinio (tai gali būti vairuotojo raumenų jėga); 2.9.3. stabdymo įtaisas užtikrina, kad visos junginį sudarančios transporto priemonės, nesvarbu, kokia jų tarpusavio padėtis, būtų stabdomos vienu metu arba tinkamai pakopomis;

2.10. dvejinis stabdymas – transporto priemonių junginio stabdymas įtaisu, kuriam būdingos šios ypatybės: 2.10.1. vienas valdiklis, kurį savo vietoje sėdintis vairuotojas tolygiai jungia vienu judesiu; 2.10.2. junginį sudarančioms transporto priemonėms stabdyti naudojama energija tiekiama iš dviejų atskirų šaltinių (vienas iš jų gali būti vairuotojo raumenų jėga); 2.10.3. stabdymo įtaisas užtikrina, kad visos junginį sudarančios transporto priemonės, nesvarbu, kokia jų tarpusavio padėtis, būtų stabdomos vienu metu arba tinkamai pakopomis;

2.11. automatinis stabdymas – priekabos ar priekabų stabdymas, vykstantis automatiškai, jei atsikabina viena iš junginį sudarančių transporto priemonių, įskaitant atvejį, kai transporto priemonė atsikabina sulūžus sukabintuvui, o likusių junginio transporto priemonių stabdymo veiksmingumas dėl to labai nesumažėja;

2.12. inercinis (saviridos) stabdymas – stabdymas naudojant vilkiką veikiančias priekabos sukurtas stūmos jėgas;

2.13. laipsniškas tolydusis stabdymas – stabdymas, kurio metu, kai įranga veikia įprastai, jungiant stabdžius tenkinamos šios sąlygos (žr. 2.4.1 punktą): 2.13.1. vairuotojas bet kuriuo metu valdikliu gali padidinti arba sumažinti stabdymo jėgą; 2.13.2. stabdymo jėga keičiasi proporcingai valdiklio veikimui (monotoninė funkcija) ir 2.13.3. stabdymo jėgą galima lengvai ir pakankamai tiksliai reguliuoti;

2.14. pakopinis stabdymas – funkcija, kuri gali būti naudojama, jeigu ne mažiau kaip du stabdymo šaltiniai yra valdomi vienu valdikliu: vienam iš šaltinių gali būti suteiktas pirmumas prislopinant kitą šaltinį (-ius) taip, kad jie imtų veikti tik valdiklį paslinkus stipriau;

2.15. patvarioji stabdžių sistema – papildoma stabdžių sistema, galinti daryti ir ilgą laiką išlaikyti stabdomąjį poveikį reikšmingai nesumažėjant veiksmingumui. Sąvoka „patvarioji stabdžių sistema“ apima visą sistemą, įskaitant valdiklį. 2.15.1. Patvarioji stabdžių sistema gali būti sudaryta iš vieno įtaiso arba iš kelių įtaisų derinio. Kiekvienas įtaisas gali būti valdomas atskiru valdikliu. 2.15.2. Patvariųjų stabdžių sistemų valdymo konfigūracijos: 2.15.2.1. nepriklausoma patvarioji stabdžių sistema– patvarioji stabdžių sistema, kurios valdiklis atskirtas nuo darbinės ir kitų stabdžių sistemų; 2.15.2.2. integruotoji patvarioji stabdžių sistema– patvarioji stabdžių sistema, kurios valdiklis sujungtas su darbinės stabdžių sistemos valdikliu taip, kad, paveikus bendrą valdiklį, ir patvarioji, ir darbinė stabdžių sistema ima veikti vienu metu arba tinkamai pakopomis; 2.15.2.3. kombinuotoji patvarioji stabdžių sistema– integruotoji patvarioji stabdžių sistema, kurioje įrengtas papildomas atjungimo įtaisas, leidžiantis bendru valdikliu įjungti tik darbinę stabdžių sistemą;

2.16. pakrauta transporto priemonė – iki didžiausiosios masės pakrauta transporto priemonė, jeigu nenurodyta kitaip;

2.17. didžiausioji masė – transporto priemonės gamintojo nurodyta techniškai leidžiama didžiausia masė (ši masė gali būti didesnė už nacionalinės institucijos nustatytą didžiausiąją leidžiamąją masę);

2.18. ašims tenkančios masės pasiskirstymas – transporto priemonės ir (arba) jos krovinio masės sunkio poveikio pasiskirstymas ašims;

2.19. rato ir (arba) ašies apkrova – vertikalus statinis kelio paviršiaus atoveikis (jėga), sąlyčio vietoje veikiantis ašies ratą arba ratus;

2.20. didžiausioji nejudančio rato ir (arba) ašies apkrova – pakrautos transporto priemonės nejudančio rato ir (arba) ašies apkrova;

2.21. elektrinė regeneracinė stabdžių sistema – stabdžių sistema, lėtėjančios transporto priemonės kinetinę energiją paverčianti elektros energija; 2.21.1. elektrinės regeneracinės stabdžių sistemos valdiklis– įtaisas, kuriuo moduliuojamas elektrinės regeneracinės stabdžių sistemos veikimas; 2.21.2. A kategorijos elektrinė regeneracinė stabdžių sistema– elektrinė regeneracinė stabdžių sistema, kuri nėra darbinės stabdžių sistemos dalis; 2.21.3. B kategorijos elektrinė regeneracinė stabdžių sistema– elektrinė regeneracinė stabdžių sistema, kuri yra darbinės stabdžių sistemos dalis; 2.21.4. elektros įkrovos būsena– traukos baterijoje sukaupto elektros energijos kiekio ir didžiausio elektros energijos kiekio, kurį būtų galima sukaupti toje baterijoje, akimirkinis santykis; 2.21.5. traukos baterija– akumuliatorių sąranka, kurioje kaupiama transporto priemonės traukos varikliui (-iams) varyti naudojama energija;

2.22. hidraulinė stabdžių sistema su energijos kaupikliais – stabdžių sistema, kuriai energija tiekiama suslėgtu hidrauliniu skysčiu, laikomu viename ar keliuose akumuliatoriuose, maitinamuose vieno ar kelių slėginių siurblių, kurių kiekviename įmontuota slėgio ribojimo iki didžiausios vertės priemonė. Šia vertę nurodo gamintojas;

2.23. vienalaikis priekinių ir galinių ratų blokavimas – būsena, kai laiko intervalas nuo paskutinio (antrojo) galinės ašies rato pirmojo blokavimo iki paskutinio (antrojo) priekinės ašies rato pirmojo blokavimo yra trumpesnis nei 0,1 sekundės;

2.24. elektrinė valdymo linija – dviejų transporto priemonių elektros jungtis, junginio velkamajai transporto priemonei užtikrinanti stabdymo valdymo funkciją. Ją sudaro elektros laidai ir jungtis, taip pat duomenims perduoti skirtos dalys ir priekabos valdymo pavarai skirta elektros energijos tiekimo sistema;

2.25. duomenų perdavimas – skaitmeninių duomenų perdavimas pagal protokolo taisykles;

2.26. tiesioginis ryšys – ryšių tinklo topologija, kai naudojami tik du punktai. Kiekviename punkte įrengtas integruotas ryšių linijos baigos varžas;

2.27. sukabinimo jėgos valdiklis – vilkiko ir priekabos stabdymo greičio automatinio suderinimo sistema ar funkcija;

2.28. etaloninio stabdymo veiksmingumo vardinės vertės apibrėžtys reikalingos siekiant nustatyti stabdžių sistemos perdavimo funkcijos vertę, rodančią atskirų transporto priemonių ir jų junginių stabdymo ir stabdžių valdymo jėgų sąsają; 2.28.1. vardinė vertė– variklio varomos transporto priemonės charakteristika, kurią galima įrodyti patvirtinant tipą ir kuri rodo pačios transporto priemonės stabdymo greičio ir stabdžių valdymo jėgos kintamojo lygio sąsają; 2.28.2. vardinė vertė– priekabos charakteristika, kurią galima įrodyti patvirtinant tipą ir kuri rodo stabdymo greičio ir sukabinimo galvutės siunčiamo signalo sąsają; 2.28.3. poreikio signalo vardinė vertė– sukabinimo jėgos valdiklio charakteristika, kuri rodo sukabinimo galvutės siunčiamo signalo ir stabdymo greičio sąsają ir kurią galima įrodyti per tipo patvirtinimą, paisant 10 priede nustatytų suderinamumo diapazonų ribų;

2.29. automatiškai kontroliuojamas stabdymas – sudėtinės elektroninės valdymo sistemos funkcija, kai, automatiškai įvertinus transporto priemonės pateiktą informaciją, stabdžių sistema (-os) ar tam tikrų ašių stabdžiai įjungiami, kad transporto priemonė lėtėtų vairuotojui tiesiogiai atliekant veiksmus arba jų neatliekant;

2.30. atskirų ratų stabdymas – sudėtinės elektroninės valdymo sistemos funkcija, kai atskiri stabdžiai įjungiami automatiškai, o transporto priemonės lėtinimas yra antraeilis, palyginti su transporto priemonės veiksenos keitimu;

2.31. etaloninės stabdymo jėgos – padangos pakraščio ir ritininio stabdžių patikros stendo sąlyčio vietoje susidarančios vienos ašies stabdymo jėgos, priklausančios nuo stabdžių pavaros slėgio ir deklaruojamos patvirtinant tipą;

2.32. stabdymo signalas – loginis signalas, rodantis, kad stabdžiai įjungti, kaip nurodyta 5.2.1.30 punkte;

2.33. avarinio stabdymo signalas – loginis signalas, rodantis avarinį stabdymą, kaip nurodyta 5.2.1.31 punkte;

2.34. transporto priemonės stabilizavimo sistema – elektroninė transporto priemonės valdymo funkcija, pagerinanti transporto priemonės dinaminį stabilumą; 2.34.1. transporto priemonės stabilizavimo sistema apima: a) krypties valdymą ir (arba) b) apsaugą nuo apvirtimo; 2.34.2. transporto priemonės stabilizavimo sistema atlieka šias valdymo funkcijas: 2.34.2.1. krypties valdymas– transporto priemonės stabilizavimo sistemos funkcija, nepakankamo pasukamumo arba perteklinio pasukamumo sąlygomis padedanti vairuotojui išlaikyti numatytą variklio varomos transporto priemonės važiavimo kryptį priklausomai nuo transporto priemonės fizinių galimybių ir suderinti priekabos ir vilkiko važiavimo kryptis; 2.34.2.2. apsauga nuo apvirtimo– transporto priemonės stabilizavimo sistemos funkcija, reaguojanti į apvirtimo grėsmę ir stabilizuojanti variklio varomą transporto priemonę, vilkiko ir priekabos junginį arba priekabą, kai atliekami dinaminiai manevrai, priklausomai nuo transporto priemonės fizinių galimybių;

2.35. bandomoji priekaba – reprezentatyvi priekabų tipo, kurį prašoma patvirtinti, priekaba;

2.36. stabdymo jėgos stiprinimo koeficientas (BF) – stabdžių valdymo jėgos ir stabdymo jėgos stiprinimo santykis;

2.37. identifikavimo kodas žymi stabdžių diskus arba stabdžių būgnus, kuriems taikomas stabdžių sistemos patvirtinimas pagal šią taisyklę. Jį sudaro bent gamintojo prekės pavadinimas arba prekės ženklas ir identifikavimo numeris;

2.38. ašių grupė – kelios ašys, kai tarpas tarp dviejų gretimų ašių yra ne didesnis kaip 2,0 m. Jeigu tarpas tarp dviejų gretimų ašių yra didesnis kaip 2,0 m, kiekviena pavienė ašis laikoma atskira ašių grupe;

2.39. transporto priemonės pobūdis – transporto priemonės apibūdinimas: puspriekabės vilkikas, sunkvežimis, autobusas, puspriekabė, priekaba, centrinės ašies priekaba;

2.40. elektrinė ir (arba) elektroninė stabdžių sąsaja – stabdžių sistemai skirta atskiriamos vilkiko ir velkamosios transporto priemonės elektrinės ir (arba) elektroninės jungties dalis;

2.41. automatinė jungtis – sistema, kuria vilkikas ir velkamoji transporto priemonė elektrine ir pneumatine jungtimi sujungiami automatiškai, operatoriui tiesiogiai nesikišant.

3. PATVIRTINIMO PARAIŠKA

3.1. Transporto priemonės tipo, atsižvelgiant į stabdžius, patvirtinimo paraišką teikia transporto priemonės gamintojas arba jo tinkamai įgaliotas atstovas.

3.2. Kartu su ja pateikiami trys toliau minimų dokumentų egzemplioriai ir šie duomenys:

3.2.1. transporto priemonės tipo aprašymas, atsižvelgiant į 2.2 punkte nurodytus elementus; nurodomi transporto priemonės tipo ir, jei tai variklio varoma transporto priemonė, variklio tipo identifikavimo numeriai ir (arba) simboliai;

3.2.2. tinkamai identifikuotų sudedamųjų dalių, iš kurių sudaryta stabdžių sistema, sąrašas;

3.2.3. surinktos stabdžių sistemos schema ir jos sudedamųjų dalių padėties transporto priemonėje nuoroda;

3.2.4. išsamūs kiekvienos sudedamosios dalies brėžiniai, padedantys lengvai nustatyti jos padėtį ir ją identifikuoti.

3.3. Patvirtinimo bandymus atliekančiai techninei tarnybai pateikiama patvirtintiną transporto priemonės tipą atitinkanti transporto priemonė.

3.4. Prieš patvirtindama tipą, tipo patvirtinimo institucija patikrina, ar taikomos tinkamos veiksmingos gamybos atitikties kontrolės užtikrinimo priemonės.

4. PATVIRTINIMAS

4.1. Jeigu pagal šią taisyklę patvirtinti pateikta atitinkamo tipo transporto priemonė atitinka 5 ir 6 dalių reikalavimus, tas transporto priemonės tipas patvirtinamas.

4.2. Kiekvienam patvirtintam tipui suteikiamas patvirtinimo numeris, o jo pirmaisiais dviem skaitmenimis (šiuo metu 11) nurodoma pakeitimų, į kuriuos įtraukti patvirtinant tipą padaryti naujausi ir svarbiausi taisyklės techniniai pakeitimai, serija. Ta pati susitariančioji šalis negali suteikti to paties numerio tam pačiam transporto priemonių, kuriose įrengta kito tipo stabdžių sistema, tipui arba kitam transporto priemonių tipui.

4.3. Apie transporto priemonės tipo patvirtinimą arba nepatvirtinimą pagal šią taisyklę pranešama šią taisyklę taikančioms Susitarimo šalims naudojant šios taisyklės 2 priede pateikto pavyzdžio formą ir 3.2.1–3.2.4 punktuose nurodytuose dokumentuose pateiktos informacijos santrauką, o pareiškėjo pateikti brėžiniai turi būti tinkamo mastelio, ne didesni kaip A4 formato (210 × 297 mm) arba sulankstyti taip, kad būtų tokio formato.

4.4. Prie kiekvienos transporto priemonės, atitinkančios pagal šią taisyklę patvirtintą transporto priemonės tipą, aiškiai matomoje ir lengvai prieinamoje vietoje, nurodytoje patvirtinimo formoje, pritvirtinamas tarptautinis patvirtinimo ženklas, kurį sudaro:

4.4.1. apskritimas, kuriame įrašyta raidė E ir tipą patvirtinusios šalies skiriamasis numeris (3);

4.4.2. į dešinę nuo 4.4.1 punkte nurodyto apskritimo – šios taisyklės numeris, toliau raidė R, brūkšnelis ir patvirtinimo numeris.

4.5. Tačiau jeigu pagal šios taisyklės 4 priedo 1.8 punkto nuostatas patvirtinta M2 arba M3 kategorijos transporto priemonė, greta taisyklės numerio rašoma raidė M.

4.6. Jeigu transporto priemonė šalyje, patvirtinusioje tipą pagal šią taisyklę, atitinka transporto priemonės tipą, patvirtintą pagal vieną ar kelias kitas prie Susitarimo pridėtas taisykles, 4.4.1 punkte nurodyto simbolio kartoti nereikia; tokiu atveju taisyklės bei patvirtinimo numeriai, taip pat visų taisyklių, pagal kurias patvirtinimas suteiktas šalyje, patvirtinusioje tipą pagal šią taisyklę, papildomi simboliai pateikiami stulpeliais 4.4.1 punkte nurodyto simbolio dešinėje.

4.7. Patvirtinimo ženklas turi būti aiškiai įskaitomas ir nenutrinamas.

4.8. Patvirtinimo ženklas tvirtinamas greta arba ant transporto priemonės duomenų plokštelės.

4.9. Šios taisyklės 3 priede pateikiama patvirtinimo ženklo išdėstymo pavyzdžių.

5. SPECIFIKACIJOS

5.1. Bendrieji reikalavimai

5.1.1. Stabdžių sistema

5.1.1.1. Stabdžių sistema turi būti suprojektuota, sukonstruota ir įrengta taip, kad, nepaisant galimos vibracijos, įprastai naudojama transporto priemonė atitiktų šios taisyklės nuostatas.

5.1.1.2. Visų pirma, stabdžių sistema turi būti suprojektuota, sukonstruota ir įrengta taip, kad būtų atspari korozijai ir senėjimo poveikiui.

5.1.1.3. Stabdžių trinkelių antdėkluose negali būti asbesto.

5.1.1.4. Magnetiniai ar elektriniai laukai negali turėti neigiamo poveikio stabdžių sistemų, įskaitant elektrinę valdymo liniją, veiksmingumui. Tam įrodyti įvertinama, ar laikomasi techninių reikalavimų ir Taisyklės Nr. 10 pereinamojo laikotarpio nuostatų taikant:

a) 03 serijos pakeitimus transporto priemonėms be prijungimo sistemos įkraunamajai energijos kaupimo sistemai (traukos baterijoms) įkrauti;

b) 04 serijos pakeitimus transporto priemonėms su prijungimo sistema įkraunamajai energijos kaupimo sistemai (traukos baterijoms) įkrauti.

5.1.1.5. Trikties aptikimo signalas gali trumpam (< 10 ms) pertraukti poreikio signalą valdymo pavaroje, jeigu dėl to stabdžių veiksmingumas nesumažėja.

5.1.2. Stabdžių sistemos funkcijos

Šios taisyklės 2.3 punkte apibrėžta stabdžių sistema turi atlikti toliau nurodytas funkcijas.

5.1.2.1. Darbinė stabdžių sistema Darbinė stabdžių sistema turi užtikrinti, kad judančią transporto priemonę būtų galima valdyti ir saugiai, greitai bei veiksmingai sustabdyti bet kokio nuolydžio įkalnėje ar nuokalnėje, kad koks būtų jos greitis ar apkrova. Turi būti įmanoma transporto priemonę stabdyti palaipsniui. Vairuotojas turi turėti galimybę stabdyti transporto priemonę sėdėdamas jam skirtoje vietoje ir neatitraukdamas rankų nuo vairo mechanizmo valdiklio.

5.1.2.2. Atsarginė stabdžių sistema Atsarginė stabdžių sistema turi užtikrinti, kad, įvykus darbinės stabdžių sistemos trikčiai, transporto priemonę būtų įmanoma sustabdyti neviršijant priimtino stabdymo kelio. Turi būti įmanoma transporto priemonę stabdyti palaipsniui. Vairuotojas turi turėti galimybę stabdyti transporto priemonę sėdėdamas jam skirtoje vietoje ir bent viena ranka laikydamas vairo mechanizmo valdiklį. Taikant šias nuostatas tariama, kad vienu metu galima ne daugiau kaip viena darbinės stabdžių sistemos triktis.

5.1.2.3. Stovėjimo stabdžių sistema Stovėjimo stabdžių sistema turi užtikrinti, kad, darbines dalis užfiksavus grynai mechaniniu įtaisu, įkalnėje arba nuokalnėje pastatyta transporto priemonė stovėtų net kai vairuotojo joje nėra. Vairuotojas turi turėti galimybę stabdyti transporto priemonę sėdėdamas jam skirtoje vietoje; stabdant priekabą, turi būti laikomasi šios taisyklės 5.2.2.10 punkto nuostatų. Priekabos pneumatiniai stabdžiai ir vilkiko stovėjimo stabdžių sistema gali veikti vienu metu, jeigu vairuotojas bet kuriuo metu gali patikrinti, ar stovėjimo stabdžių sistemos grynai mechaniškai užtikrintas transporto priemonių junginio stovėjimo stabdžių veiksmingumas pakankamas.

5.1.3. Variklio varomų transporto priemonių ir priekabų pneumatinių stabdžių sistemų jungtys

5.1.3.1. Laikantis 5.1.3.1.1, 5.1.3.1.2 arba 5.1.3.1.3 punktų, turi būti įrengtos tokios variklio varomų transporto priemonių ir priekabų pneumatinių stabdžių sistemų jungtys:

5.1.3.1.1. viena pneumatinė maitinimo linija ir viena pneumatinė valdymo linija;

5.1.3.1.2. viena pneumatinė maitinimo linija, viena pneumatinė valdymo linija ir viena elektrinė valdymo linija;

5.1.3.1.3. viena pneumatinė maitinimo linija ir viena elektrinė valdymo linija, atsižvelgiant į išnašoje nustatytas sąlygas (4).

5.1.3.2. Variklio varomos transporto priemonės elektrine valdymo linija turi būti teikiama informacija, ar elektrinė valdymo linija gali tenkinti 5.2.1.18.2 punkte nustatytus reikalavimus, jei kartu neveikia pneumatinė valdymo linija. Ja taip pat turi būti teikiama informacija, ar transporto priemonėje įrengtos dvi valdymo linijos, kaip nustatyta 5.1.3.1.2 punkte, ar tik elektrinė valdymo linija, kaip nustatyta 5.1.3.1.3 punkte.

5.1.3.3. Variklio varoma transporto priemonė, kurioje yra 5.1.3.1.3 punkte nurodyta įranga, turi nustatyti, kad priekabos, kurioje yra 5.1.3.1.1 punkte nurodyta įranga, sukabintuvas yra nesuderinamas. Kai tokios transporto priemonės elektriškai sujungiamos vilkiko elektrine valdymo linija, vairuotojas turi būti įspėjamas 5.2.1.29.1.1 punkte nurodytu raudonos spalvos optiniu įspėjamuoju signalu, o kai sistemai imama tiekti energija, vilkiko stabdžiai turi suveikti automatiškai. Tokiu būdu įjungtų stabdžių veiksmingumas turi atitikti bent šios taisyklės 4 priedo 2.3.1 punkte nustatytą stovėjimo stabdžių veiksmingumą.

5.1.3.4. Jeigu variklio varoma transporto priemonė, kurioje įrengtos dvi valdymo linijos, kaip apibrėžta 5.1.3.1.2 punkte, elektriškai sujungiama su priekaba, kurioje taip pat įrengtos dvi valdymo linijos, turi būti laikomasi šių nuostatų:

5.1.3.4.1. sukabinimo galvutėje turi būti fiksuojami abu signalai, o priekaboje turi būti naudojamas elektrinis valdymo signalas, nebent tariama, kad šio signalo perduoti nepavyko; tokiu atveju priekaboje turi būti automatiškai perjungta pneumatinė valdymo linija;

5.1.3.4.2. kiekviena transporto priemonė turi atitikti atitinkamas šios taisyklės 10 priedo nuostatas, susijusias tiek su elektrinėmis, tiek su pneumatinėmis valdymo linijomis, ir

5.1.3.4.3. jeigu elektrinis valdymo signalas ilgiau kaip 1 sekundę viršija 100 kPa atitinkančią vertę, priekabos sistema turi patikrinti, ar siunčiamas pneumatinis signalas; jeigu pneumatinio signalo nėra, priekabos sistema turi įspėti vairuotoją 5.2.1.29.2 punkte nurodytu atskiru geltonos spalvos įspėjamuoju signalu.

5.1.3.5. Priekaba gali būti įrengta, kaip nustatyta 5.1.3.1.3 punkte, jeigu ji gali būti eksploatuojama tik kartu su variklio varoma transporto priemone, kurioje įrengta 5.2.1.18.2 punkto reikalavimus atitinkanti elektrinė valdymo linija. Visais kitais atvejais priekabos, kai ji elektriškai sujungta, stabdžiai turi įsijungti automatiškai arba turi likti įsijungę. Vairuotojas įspėjamas 5.2.1.29.2 punkte nurodytu atskiru geltonos spalvos įspėjamuoju signalu.

a) Elektrinė valdymo linija turi atitikti standartus ISO 11992-1 ir 11992-2:2003, įskaitant jo pakeitimą 1:2007, ir būti tiesioginio tipo, sudaryta iš: i) septynių kontaktų jungties, atitinkančios standartą ISO 7638-1 arba 7638-2:2003, arba ii) naudojant sistemas, kurių elektrinė valdymo linija sujungiama automatiškai, automatinės jungties, turinčios bent tiek pat kontaktų, kiek pirmiau nurodyta standartą ISO 7638 atitinkanti jungtis, ir atitinkančios šios taisyklės 22 priede nustatytus reikalavimus.

b) Standartą ISO 7638 atitinkančios jungties duomenų kontaktai naudojami tik stabdymo (įskaitant ABS) ir važiuoklės (vairo mechanizmo, padangų ir pakabos) funkcijoms reikalingai informacijai perduoti, kaip nustatyta standarte ISO 11992-2:2003, įskaitant jo pakeitimą 1:2007. Stabdymo funkcijoms suteikiamas pirmumas; jos turi veikti įprastuoju ir trikties režimais. Perduodant važiuoklės informaciją, stabdymo funkcijos turi veikti be uždelsimo.

c) Standartą ISO 7638 atitinkančios jungties užtikrinamas maitinimo šaltinis naudojamas tik stabdymo ir važiuoklės funkcijoms vykdyti ir su priekaba susijusiai, elektrine valdymo linija neperduodamai informacijai perduoti. Tačiau visais atvejais taikomos šios taisyklės 5.2.2.18 punkto nuostatos. Visoms kitoms funkcijoms vykdyti skirta energija tiekiama iš kitų maitinimo šaltinių.

5.1.3.6.1. Standarte ISO 11992-2:2003, įskaitant jo pakeitimą 1:2007, apibrėžtų pranešimų suderinimas atitinkamai vilkikams ir priekaboms nustatytas šios taisyklės 16 priede.

5.1.3.6.2. Vilkikų ir velkamųjų transporto priemonių, kuriose įrengtos pirmiau apibrėžtos elektrinės valdymo linijos, funkcinis suderinamumas vertinamas patvirtinant tipą: tikrinama, ar laikomasi atitinkamų standarto ISO 11992:2003, įskaitant standartą ISO 11992-2:2003 ir jo pakeitimą 1:2007, 1 ir 2 dalių nuostatų. Šios taisyklės 17 priede pateikiama bandymų, kuriuos galima atlikti šiam aspektui įvertinti, pavyzdžių.

5.1.3.6.3. Jeigu variklio varomoje transporto priemonėje įrengta elektrinė valdymo linija ir ši transporto priemonė elektriškai sujungta su priekaba, kurioje įrengta elektrinė valdymo linija, ilgalaikė (> 40 ms) elektrinės valdymo linijos triktis turi būti aptinkama variklio varomoje transporto priemonėje ir apie ją turi būti pranešama vairuotojui 5.2.1.29.1.2 punkte nurodytu geltonos spalvos įspėjamuoju signalu, kai tokios transporto priemonės yra sujungtos elektrine valdymo linija.

5.1.3.7. Jeigu kartu su variklio varomos transporto priemonės stovėjimo stabdžių sistema įjungiama ir priekabos stabdžių sistema, kaip leidžiama pagal 5.1.2.3 punktą, turi būti laikomasi toliau išdėstytų papildomų reikalavimų.

5.1.3.7.1. Jeigu variklio varomoje transporto priemonėje yra 5.1.3.1.1 punkte nurodyta įranga, įjungus variklio varomos transporto priemonės stovėjimo stabdžių sistemą, priekabos stabdžių sistema įjungiama pneumatine valdymo linija.

5.1.3.7.2. Jeigu variklio varomoje transporto priemonėje yra 5.1.3.1.2 punkte nurodyta įranga, įjungus variklio varomos transporto priemonės stovėjimo stabdžių sistemą, priekabos stabdžių sistema įjungiama, kaip nurodyta 5.1.3.7.1 punkte. Be to, įjungus stovėjimo stabdžių sistemą, priekabos stabdžių sistema gali būti įjungiama ir elektrine valdymo linija.

5.1.3.7.3. Jeigu variklio varomoje transporto priemonėje yra 5.1.3.1.3 punkte nurodyta įranga arba jeigu ji atitinka 5.2.1.18.2 punkto reikalavimus, kai kartu neveikia 5.1.3.1.2 punkte nurodyta pneumatinė valdymo linija, įjungus variklio varomos transporto priemonės stovėjimo stabdžių sistemą, priekabos stabdžių sistema įjungiama elektrine valdymo linija. Jeigu elektros energijos tiekimas variklio varomos transporto priemonės stabdžių įrangai nutraukiamas, priekaba sustabdoma vakuumuojant maitinimo liniją (be to, pneumatinės valdymo linijos slėgis gali likti padidintas); maitinimo linija gali likti vakuumuota tik tol, kol variklio varomos transporto priemonės stabdžių įrangai vėl bus pradėta tiekti elektros energija ir kartu bus atkurtas priekabos stabdymas elektrine valdymo linija.

5.1.3.8. Neautomatinių išjungimo įtaisų naudoti neleidžiama.

5.1.3.9. Vilkiko ir puspriekabės junginiuose lanksčios žarnos ir kabeliai turi būti variklio varomos transporto priemonės dalis. Visais kitais atvejais lanksčios žarnos ir kabeliai turi būti priekabos dalis.

Naudojant automatinę jungtį, šis lanksčių žarnų ir kabelių paskirstymo reikalavimas netaikomas.

5.1.4. Stabdžių sistemų periodinės techninės apžiūros nuostatos

5.1.4.1. Turi būti įmanoma įvertinti darbinio stabdžio sudedamųjų dalių, kurios dėvisi, pavyzdžiui, stabdžių trinkelių antdėklų ir būgnų arba diskų, nusidėvėjimą (būgnų arba diskų nusidėvėjimas nebūtinai turi būti vertinamas atliekant periodinę techninę apžiūrą). Galimas vertinimo būdas aprašytas šios taisyklės 5.2.1.11.2 ir 5.2.2.8.2 punktuose.

5.1.4.2. Siekiant nustatyti kiekvienos transporto priemonėje, kurioje įrengta pneumatinė stabdžių sistema, esančios ašies stabdymo jėgų veikimą, kai ji yra naudojama, oro slėgio patikros jungtys turi būti įrengtos:

5.1.4.2.1. kiekviename nepriklausomame stabdžių sistemos kontūre pasiekiamoje vietoje kuo arčiau stabdžių cilindro, kurio padėtis, atsižvelgiant į 6 priede aprašytą atsako trukmę, yra nepalankiausia;

5.1.4.2.2. stabdžių sistemoje, kurioje įrengtas 10 priedo 7.2 punkte nurodytas slėgio moduliavimo įtaisas, slėgio linijoje pasiekiamoje vietoje kuo arčiau šio įtaiso prieš jį ir už jo. Jeigu šis įtaisas valdomas pneumatiniu būdu, reikia įrengti papildomą patikros jungtį, kuri imituotų veikimą apkrovos sąlygomis. Jeigu tokio įtaiso nėra, įrengiama viena slėgio patikros jungtis, atitinkanti už minėtojo įtaiso esančią jungtį. Šios patikros jungtys išdėstomos taip, kad jas būtų lengva pasiekti nuo žemės arba iš transporto priemonės;

5.1.4.2.3. pasiekiamoje vietoje kuo arčiau nepalankiausioje vietoje esančio energijos kaupiklio, kaip nurodyta 7 priedo A skirsnio 2.4 punkte;

5.1.4.2.4. kiekviename nepriklausomame stabdžių sistemos kontūre, kad būtų galima patikrinti visos pavaros linijos įėjimo ir išėjimo slėgį.

5.1.4.2.5. Slėgio patikros jungtys turi atitikti standarto ISO 3583:1984 4 nuostatą.

5.1.4.3. Reikmenų ar transporto priemonės kėbulo modifikacijos ir sąranka negali trukdyti pasiekti reikalaujamų slėgio patikros jungčių.

5.1.4.4. Turi būti įmanoma statinėmis sąlygomis ant traukos stendo arba ritininio stabdžių patikros stendo pasiekti didžiausias stabdymo jėgas.

5.1.4.5. Stabdžių sistemų duomenys

5.1.4.5.1. Funkciniam ir veiksmingumo bandymui reikalingi pneumatinės stabdžių sistemos duomenys nurodomi matomoje transporto priemonės vietoje taip, kad jų nebūtų galima nutrinti, arba kitur, kur juos būtų galima lengvai rasti (pvz., naudotojo vadove arba elektroniniame duomenų įraše).

5.1.4.5.2. Reikalaujama pateikti bent toliau nurodytus transporto priemonių, kuriose įrengtos pneumatinės stabdžių sistemos, duomenis. Pneumatinių charakteristikų duomenys: Kompresoriaus ir (arba) slėgio reguliatoriaus vožtuvas (5) Didžiausias išjungimo slėgis = … kPa Mažiausias įjungimo slėgis = … kPa Keturių kontūrų apsaugos vožtuvas Statinis uždarymo slėgis = … kPa Priekabos stabdžių valdymo vožtuvas arba, atitinkamai, avarinis valdymo vožtuvas (6) 150 kPa valdymo slėgį atitinkantis tiekimo slėgis = … kPa Darbinės stabdžių sistemos mažiausias projektinis slėgis (apskaičiavimo tikslais) (5) (7) Ašis (-ys) Stabdžių cilindro tipas (8) darbinių stabdžių / stovėjimo stabdžių / / / Didžiausia eiga (8) smax = … mm Svirties ilgis (8) = … mm

5.1.4.6. Etaloninės stabdymo jėgos

5.1.4.6.1. Transporto priemonių, kuriose įrengti pneumatiniai stabdžiai, etaloninės stabdymo jėgos nustatomos naudojant ritininį stabdžių patikros stendą.

5.1.4.6.2. Kiekvienos ašies etaloninės stabdymo jėgos turi būti nustatomos, kai stabdžių pavaros slėgis yra ne mažesnis kaip 100 kPa ir ne didesnis už slėgį, sukuriamą 0 tipo bandymo sąlygomis. Tipo patvirtinimo siekiantis pareiškėjas nurodo etalonines stabdymo jėgas, kai stabdžių pavaros slėgis yra ne mažesnis kaip 100 kPa. Transporto priemonės gamintojas šiuos duomenis pateikia taip, kaip nurodyta 5.1.4.5.1 punkte.

5.1.4.6.3. Turi būti deklaruojamos tokios etaloninės stabdymo jėgos, kad transporto priemonės pasiekiamas stabdymo greitis būtų lygiavertis šios taisyklės 4 priede nustatytam atitinkamos transporto priemonės stabdymo greičiui (50 % M2, M3, N2, N3, O3 ir O4 kategorijų transporto priemonėms, išskyrus puspriekabes – joms taikomi 45 %) visais atvejais, kai išmatuota ritininio stabdžių patikros stendo jėga, kuria stabdoma kiekviena ašis, nepriklausomai nuo apkrovos, yra ne mažesnė už etaloninę stabdymo jėgą, esant konkrečiam stabdžių pavaros slėgiui deklaruoto darbinio slėgio intervale (9).

5.1.4.7. Turi būti įmanoma dažnai ir paprastai patikrinti, ar sudėtinių elektroninių stabdžių valdymo sistemų veikimo būsena tinkama. Jeigu reikia specialios informacijos, ją turi būti lengva gauti.

5.1.4.7.1. Jeigu veikimo būsena vairuotojui rodoma įspėjamaisiais signalais, kaip nustatyta šioje taisyklėje, turi būti įmanoma per periodinę techninę apžiūrą patvirtinti, kad veikimo būsena yra tinkama, stebint paleidus rodomus įspėjamuosius signalus.

5.1.4.7.2. Tipo patvirtinimo metu priemonės, įdiegtos siekiant apsaugoti nuo lengvo neleidžiamo gamintojo pasirinktų tikrinimo priemonių (pvz., įspėjamojo signalo) veikimo keitimo, nurodomos laikantis konfidencialumo reikalavimų.

Kita vertus, šis apsaugos reikalavimas taip pat vykdomas, jeigu esama atsarginių priemonių, skirtų patikrinti, ar sistemos veikimo būsena tinkama.

5.1.5. 18 priedo reikalavimai taikomi visų transporto priemonių sudėtinių elektroninių valdymo sistemų, kurios užtikrina stabdymo funkcijos valdymo pavaros veikimą arba yra jų dalis, įskaitant sistemas, kurios stabdžių sistemą (-as) naudoja automatiškai kontroliuojamam stabdymui arba atskirų ratų stabdymui, saugos savybėms.

Tačiau sistemoms arba funkcijoms, kurios stabdžių sistemą naudoja aukštesnio lygio tikslams pasiekti, taikomos tik tos 18 priedo nuostatos, kurios turi tiesioginio poveikio stabdžių sistemai. Jeigu tokių sistemų yra, atliekant stabdžių sistemos tipo patvirtinimo bandymus, jų negalima išjungti.

5.2. Stabdžių sistemų charakteristikos

5.2.1. M2, M3 ir N kategorijų transporto priemonės

5.2.1.1. Transporto priemonėje įrengtų stabdžių sistemų rinkinys turi atitikti darbinėms, atsarginėms ir stovėjimo stabdžių sistemoms nustatytus reikalavimus.

5.2.1.2. Darbinių, atsarginių ir stovėjimo stabdžių funkcijas atliekančios sistemos gali turėti bendrų sudedamųjų dalių, jeigu laikomasi toliau nurodytų sąlygų.

5.2.1.2.1. Turi būti bent du tarpusavyje nesusiję valdikliai, kuriuos lengvai pasiektų įprastoje vairavimo padėtyje esantis vairuotojas. Kiekvienas visų kategorijų, išskyrus M2 ir M3, transporto priemonių stabdžių valdiklis (išskyrus patvariosios stabdžių sistemos valdiklį) turi būti suprojektuotas taip, kad atleistas grįžtų į visiško neveikimo padėtį. Šis reikalavimas netaikomas stovėjimo stabdžio valdikliui (arba atitinkamai bendro valdiklio daliai), kai jis mechaniškai užfiksuojamas veikimo padėtyje.

5.2.1.2.2. Darbinės stabdžių sistemos valdiklis turi būti nesusijęs su stovėjimo stabdžių sistemos valdikliu.

5.2.1.2.3. Jeigu darbinės stabdžių sistemos ir atsarginės stabdžių sistemos valdiklis yra tas pats, valdiklio ir pavarų sistemų įvairių sudedamųjų dalių sąsajos veiksmingumas praėjus tam tikram eksploatavimo laikui turi nesumažėti.

5.2.1.2.4. Jeigu darbinės stabdžių sistemos ir atsarginės stabdžių sistemos valdiklis yra tas pats, stovėjimo stabdžių sistema turi būti suprojektuota taip, kad ją būtų galima įjungti transporto priemonei judant. Šis reikalavimas netaikomas, jeigu transporto priemonės darbinę stabdžių sistemą galima bent iš dalies įjungti pagalbiniu valdikliu.

5.2.1.2.5. Nepažeidžiant šios taisyklės 5.1.2.3 punkto reikalavimų, darbinės stabdžių sistemos ir stovėjimo stabdžių sistemos pavaroje (-ose) gali būti naudojamos bendros sudedamosios dalys, jeigu, įvykus trikčiai bet kurioje pavaros (-ų) dalyje, vis vien būtų užtikrinamas atsarginei stabdžių sistemai taikomų reikalavimų laikymasis.

5.2.1.2.6. Sulūžus bet kuriai sudedamajai daliai, išskyrus stabdžius (kaip apibrėžta šios taisyklės 2.6 punkte), ar 5.2.1.2.8 punkte nurodytoms sudedamosioms dalims arba įvykus bet kokiai kitai darbinės stabdžių sistemos trikčiai (sutrikus funkcijai, visiškai ar iš dalies išsekus energijos rezervui), transporto priemonę turi būti įmanoma sustabdyti atsargine stabdžių sistema arba trikties nepaveikta darbinės stabdžių sistemos dalimi, laikantis stabdymui atsarginiais stabdžiais nustatytų sąlygų.

5.2.1.2.7. Visų pirma, kai atsarginės stabdžių sistemos ir darbinės stabdžių sistemos valdiklis ir pavara yra bendri: 5.2.1.2.7.1. jeigu stabdymas darbiniais stabdžiais užtikrinamas naudojant ne tik vairuotojo raumenų jėgą, bet ir vieną ar kelis energijos rezervo šaltinius, įvykus tokių pagalbinių šaltinių trikčiai, stabdymą atsarginiais stabdžiais turi būti įmanoma užtikrinti naudojant vairuotojo raumenų jėgą ir trikties nepaveiktus energijos rezervo šaltinius, jei jų yra, valdiklį veikiant jėga, ne didesne už nustatytąją didžiausią jėgą; 5.2.1.2.7.2. jeigu darbinio stabdžio stabdymo jėga ir pavara priklauso tik nuo vairuotojo valdomo energijos rezervo naudojimo, turi būti bent du visiškai atskiri energijos rezervo šaltiniai ir kiekviename jų turi būti įrengta taip pat atskira pavara; kiekvienas jų gali veikti tik stabdžius dviejų ar daugiau ratų, parinktų taip, kad galėtų patys užtikrinti nustatyto lygio stabdymą atsarginiais stabdžiais, nesukeldami pavojaus stabdomos transporto priemonės stabilumui; be to, kiekviename iš tų energijos rezervo šaltinių turi būti įrengtas 5.2.1.13 punkte apibrėžtas įspėjimo įtaisas. Bent viename kiekvieno darbinių stabdžių kontūro oro rezervuare tinkamai parinktoje ir lengvai pasiekiamoje vietoje turi būti įrengtas išleidimo ir išmetimo įtaisas; 5.2.1.2.7.3. jeigu darbinio stabdžio stabdymo jėga ir pavara priklauso tik nuo energijos rezervo naudojimo, vienas energijos rezervo šaltinis pavarai laikomas pakankamu su sąlyga, kad nustatytasis stabdymas atsarginiais stabdžiais užtikrinamas vairuotojo raumenų jėga veikiant darbinio stabdžio valdiklį, ir laikomasi 5.2.1.6 punkto reikalavimų.

5.2.1.2.8. Tam tikros dalys, pavyzdžiui, pedalas ir jo guolis, pagrindinis cilindras ir jo stūmoklis (-iai) (hidraulinėse sistemose), valdymo vožtuvas (hidraulinėse ir (arba) pneumatinėse sistemose), pedalo ir pagrindinio cilindro arba valdymo vožtuvo jungtis, stabdžių cilindrai ir jų stūmokliai (hidraulinėse ir (arba) pneumatinėse sistemose) ir stabdžių svirties bei kumštelio sąrankos, nelaikomos lūžtančiomis, jeigu jų matmenys pakankami, jas lengva techniškai prižiūrėti ir jų saugos savybės yra bent lygios nustatytosioms kitoms esminėms transporto priemonės sudedamosioms dalims (pvz., vairo trapecijai). Bet kuri iš šių dalių, dėl kurios trikties transporto priemonės nebūtų įmanoma sustabdyti bent taip veiksmingai, kaip pagal stabdymui atsarginiais stabdžiais taikomus reikalavimus, turi būti pagaminta iš metalo arba lygiaverčių savybių medžiagos ir negali labai deformuotis stabdžių sistemoms veikiant įprastai.

5.2.1.3. Jeigu darbinės stabdžių sistemos ir atsarginės stabdžių sistemos valdikliai yra atskiri, vienu metu įjungus abu valdiklius negali būti taip, kad neveiktų nei darbinė, nei atsarginė stabdžių sistema tiek tada, kai abi stabdžių sistemos yra tvarkingos, tiek tada, kai viena iš jų yra sugedusi.

5.2.1.4. Nepaisant to, ar yra sujungta su atsargine stabdžių sistema, darbinė stabdžių sistema turi būti tokia, kad, įvykus trikčiai jos pavaros dalyje, darbinio stabdžio valdikliu vis vien būtų sustabdyta pakankamas skaičius ratų. Tie ratai turi būti parinkti taip, kad liekamasis darbinės stabdžių sistemos veiksmingumas atitiktų šios taisyklės 4 priedo 2.4 punkte nustatytus reikalavimus.

5.2.1.4.1. Tačiau išdėstytos nuostatos netaikomos puspriekabių vilkikams, jeigu puspriekabės ir vilkiko darbinių stabdžių sistemų pavaros yra tarpusavyje nesusijusios.

5.2.1.4.2. Apie hidraulinės pavaros sistemos dalies triktį vairuotojui turi būti pranešama naudojant įtaisą, duodantį raudonos spalvos įspėjamąjį signalą, kaip nurodyta 5.2.1.29.1.1 punkte. Kaip alternatyva, leidžiama, kad šis įtaisas įsižiebtų, kai skysčio lygis rezervuare nukrenta žemiau tikros gamintojo nurodytos ribos.

5.2.1.5. Jeigu naudojama ne vairuotojo raumenų jėga, o kitokia energija, daugiau nei vienas tokios energijos šaltinis (hidraulinis siurblys, oro kompresorius ir pan.) nebūtinas, tačiau priemonės, kuriomis varomas tas energijos šaltinio įtaisas, turi būti kuo saugesnės.

5.2.1.5.1. Įvykus trikčiai bet kurioje stabdžių sistemos pavaros dalyje, energijos tiekimas trikties nepaveiktai daliai turi būti toliau užtikrinamas, jeigu to reikia, kad būtų galima sustabdyti transporto priemonę taip veiksmingai, kaip pagal liekamajam stabdymui ir (arba) stabdymui atsarginiais stabdžiais taikomus reikalavimus. Ši sąlyga laikoma įvykdyta, jeigu naudojami įtaisai, kuriuos lengva įjungti transporto priemonei stovint, arba jeigu taikomos automatinės priemonės.

5.2.1.5.2. Be to, grandinėje už šio įtaiso įrengti kaupikliai turi būti tokie, kad sutrikus energijos tiekimui po to, kai darbinio stabdžio valdiklis keturis kartus buvo įjungtas iki galo šios taisyklės 7 priedo 1.2 punkte nurodytomis sąlygomis, penktą kartą įjungus tą valdiklį, transporto priemonę vis vien būtų įmanoma sustabdyti taip veiksmingai, kaip pagal stabdymui atsarginiais stabdžiais taikomus reikalavimus.

5.2.1.5.3. Tačiau naudojant hidraulines stabdžių sistemas su energijos kaupikliais, šios nuostatos laikomos įvykdytomis, jeigu laikomasi šios taisyklės 7 priedo C dalies 1.2.2 punkto reikalavimų.

5.2.1.6. Šios taisyklės 5.2.1.2, 5.2.1.4 ir 5.2.1.5 punktų reikalavimų turi būti laikomasi nenaudojant tokio tipo automatinių įtaisų, kurių neveiksmingumo būtų galima nepastebėti dėl to, kad paprastai neveikos būsenos esančios tam tikros dalys suveikia tik stabdžių sistemoje įvykus trikčiai.

5.2.1.7. Darbinė stabdžių sistema turi veikti visus transporto priemonės ratus ir tinkamai paskirstyti poveikį ašims.

5.2.1.7.1. Jeigu transporto priemonėje yra daugiau nei dvi ašys, siekiant išvengti ratų blokavimo arba stabdžių trinkelių antdėklų trynimosi, vežant gerokai mažesnį krovinį, tam tikras ašis veikianti stabdymo jėga gali būti automatiškai sumažinta iki nulio su sąlyga, kad transporto priemonė atitinka visus šios taisyklės 4 priede nustatytus veiksmingumo reikalavimus.

5.2.1.7.2. Jeigu N1 kategorijos transporto priemonėse įrengtos B kategorijos elektrinės regeneracinės stabdžių sistemos, kitų stabdymo šaltinių sukuriamos stabdymo jėgos gali būti tinkamai priderintos, kad būtų taikoma tik elektrinė regeneracinė stabdžių sistema, su sąlyga, kad laikomasi abiejų toliau nurodytų sąlygų:

5.2.1.7.2.1. vidiniai elektrinės regeneracinės stabdžių sistemos jėgos momento pokyčiai (pvz., pasikeitus traukos baterijų elektros įkrovos būsenai) automatiškai kompensuojami atitinkamais laipsniškais santykiniais pokyčiais, jeigu laikomasi viename iš nurodytų šios taisyklės priedų nustatytų reikalavimų (10): 4 priedo 1.3.2 punkte arba 13 priedo 5.3 punkte (įskaitant atvejus, kai veikia elektros variklis), ir

5.2.1.7.2.2. siekiant užtikrinti, kad stabdymo greitis (10) ir toliau priklausytų nuo vairuotojo kuriamo stabdymo poreikio signalo, atsižvelgiant į esamą padangos ir kelio sukibimą, prireikus turi būti automatiškai užtikrinama, kad būtų stabdomi visi transporto priemonės ratai.

5.2.1.8. Darbinės stabdžių sistemos poveikis tos pačios ašies ratams turi būti paskirstytas simetriškai transporto priemonės išilginės vidurio plokštumos atžvilgiu. Turi būti nurodytas kompensavimas ir tokios funkcijos, kaip stabdžių antiblokavimas, dėl kurių galimos šio simetriško paskirstymo nuokrypos.

5.2.1.8.1. Apie elektrinės valdymo pavaros kompensuojamą stabdžių sistemos veikimo suprastėjimą arba defektą vairuotojui pranešama 5.2.1.29.1.2 punkte nurodytu geltonos spalvos įspėjamuoju signalu. Šis reikalavimas taikomas visomis apkrovos sąlygomis, kai kompensavimas viršija šias ribines vertes:

5.2.1.8.1.1. bet kurios ašies skersinio stabdymo slėgio skirtumą: a) 25 % didesniosios vertės, kai transporto priemonės lėtėjimo pagreitis ≥ 2 m/s2; b) vertę, atitinkančią 25 % vertės esant 2 m/s2 pagreičiui, kai lėtėjimo pagreitis mažesnis už šį dydį;

5.2.1.8.1.2. bet kurios ašies atskirą kompensavimo vertę: a) > 50 % vardinės vertės, kai transporto priemonės lėtėjimo pagreitis ≥ 2 m/s2, b) vertę, atitinkančią 50 % vardinės vertės esant 2 m/s2 pagreičiui, kai lėtėjimo pagreitis mažesnis už šį dydį.

5.2.1.8.2. Pirmiau apibrėžtas kompensavimas leidžiamas tik kai stabdžiai pirmą kartą įjungiami transporto priemonei važiuojant didesniu nei 10 km/h greičiu.

5.2.1.9. Sutrikus elektrinės valdymo pavaros veikimui, stabdžiai neturi suveikti, jeigu vairuotojas to nepageidauja.

5.2.1.10. Darbinė, atsarginė ir stovėjimo stabdžių sistemos su ratais sujungtus stabdymo paviršius turi veikti tinkamo tvirtumo sudedamosiomis dalimis.

Jeigu konkrečios ašies ar ašių stabdymo momentas sukuriamas ir trintinių stabdžių sistema, ir B kategorijos elektrine regeneracine stabdžių sistema, pastarąjį šaltinį leidžiama atjungti su sąlyga, kad trintinių stabdžių šaltinis lieka nuolat prijungtas ir gali užtikrinti 5.2.1.7.2.1 nurodytą kompensavimą.

Tačiau įvykus trumpam pereinamajam išsijungimui, priimtinas ir ne visiškas kompensavimas, bet per 1 s šis kompensavimas turi būti pasiekęs bent 75 % galutinės vertės.

Nepaisant to, visais atvejais nuolat prijungtas trintinių stabdžių šaltinis turi užtikrinti, kad ir darbinės, ir atsarginės stabdžių sistemų veiksmingumas toliau atitiktų nustatytąjį lygį.

Stovėjimo stabdžių sistemos stabdymo paviršius leidžiama atjungti tik su sąlyga, kad šį atjungimą valdo pats vairuotojas, sėdėdamas savo vietoje ir naudodamas sistemą, kuri negali suveikti įvykus nuotėkiui.

5.2.1.11. Stabdžių nusidėvėjimą turi būti įmanoma lengvai kompensuoti naudojant rankinio ar automatinio reguliavimo sistemą. Be to, pavaros ir stabdžių valdiklis ir sudedamosios dalys turi turėti tokią eigos atsargą ir, prireikus, tinkamų kompensavimo priemonių, kad, stabdžiams įkaitus arba iki tam tikro lygio nusidėvėjus stabdžių trinkelių antdėklams, veiksmingas stabdymas būtų užtikrinamas nieko tiesiogiai nereguliuojant.

5.2.1.11.1. Darbinių stabdžių reguliavimas dėl nusidėvėjimo turi būti atliekamas automatiškai. Tačiau N2 ir N3 kategorijų visureigėse transporto priemonėse ir N1 kategorijos transporto priemonių galiniuose stabdžiuose įrengti automatinius stabdžių reguliavimo įtaisus neprivaloma. Atlikus 4 priede apibrėžtą I tipo bandymą, stabdžiai, kuriuose įrengti automatiniai stabdžių reguliavimo įtaisai, įkaitę ir vėliau atvėsę, turi veikti laisvai, kaip apibrėžta minėtojo priedo 1.5.4 punkte.

5.2.1.11.2. Darbinių stabdžių trintinių sudedamųjų dalių nusidėvėjimo patikrinimas

5.2.1.11.2.1. Turi būti įmanoma lengvai įvertinti darbinių stabdžių trinkelių antdėklų nusidėvėjimą pro tinkamas tikrinimo angas transporto priemonės išorėje ar apačioje arba kitais būdais, nenuėmus ratų. Tikrinant galima naudoti paprastus standartinius darbo įrankius ar bendrą transporto priemonių tikrinimo įrangą.

Taip pat galima naudoti kiekvieno rato (sudvejinti ratai laikomi vienu ratu) jutiklį, kuriuo savo vietoje sėdintis vairuotojas įspėjamas, kada antdėklus būtina pakeisti. Kaip optinį įspėjamąjį signalą galima naudoti 5.2.1.29.1.2 punkte nurodytą geltonos spalvos įspėjamąjį signalą.

5.2.1.11.2.2. Stabdžių diskų ar būgnų trinties paviršių nusidėvėjimą galima įvertinti tik tiesiogiai išmatavus esamas sudedamąsias dalis ar išanalizavus bet kurio stabdžių disko ar būgno nusidėvėjimo rodiklius, todėl sąranką gali prireikti išardyti. Todėl patvirtinant tipą transporto priemonės gamintojas turi nurodyti:

a) galimą būgnų ir diskų trinties paviršių nusidėvėjimo vertinimo metodą, įskaitant tai, kas turi būti išardyta ir kokių įrankių ir procedūrų tam reikia;

b) informaciją apie didžiausią priimtiną nusidėvėjimo ribą atitinkamame taške, kurią pasiekus dalis būtina pakeisti.

Ši informacija turi būti lengvai prieinama, pavyzdžiui, pateikta transporto priemonės naudotojo vadove arba elektroniniame duomenų įraše.

5.2.1.12. Hidraulinės pavaros stabdžių sistemose skysčio rezervuarų įpylimo angos turi būti lengvai pasiekiamos; be to, skysčio atsargų talpyklos turi būti suprojektuotos ir sukonstruotos taip, kad būtų lengva patikrinti skysčio atsargų lygį talpyklų neatidarius. Jeigu pastarosios sąlygos nesilaikoma, 5.2.1.29.1.1 punkte nurodytu raudonos spalvos įspėjamuoju signalu vairuotojas turi būti įspėjamas apie skysčio atsargų lygio sumažėjimą, dėl kurio gali sutrikti stabdžių sistema. Hidraulinės pavaros stabdžių sistemose naudotino skysčio tipas turi būti žymimas simboliu pagal standarto ISO 9128:2006 1 arba 2 brėžinį. Simbolis turi būti pritvirtintas matomoje vietoje taip, kad jo nebūtų galima nutrinti, 100 mm atstumu nuo skysčio rezervuarų įpylimo angų; gamintojas gali pateikti papildomos informacijos.

5.2.1.13. Įspėjimo įtaisas

5.2.1.13.1. Bet kurioje transporto priemonėje, kurioje įrengta darbinė stabdžių sistema, kurią veikti verčia iš energijos kaupiklio tiekiama energija, o atsarginė stabdžių sistema nenaudodama sukauptos energijos negali užtikrinti nustatytojo atsarginių stabdžių veiksmingumo, be slėgmačio, jei jis įrengtas, turi būti ir įspėjimo įtaisas, duodantis optinį arba garso signalą, kai sukauptos energijos kurioje nors sistemos dalyje sumažėja iki tokio lygio, kad, iš naujo neįkrovus kaupiklio ir neatsižvelgiant į transporto priemonės apkrovos būseną, būtų galima penktą kartą įjungti darbinio stabdžio valdiklį po to, kai jis keturis kartus buvo įjungtas iki galo, ir pasiekti nustatytąjį atsarginių stabdžių veiksmingumą (kai darbinio stabdžio pavaroje nėra gedimų, o stabdžiai sureguliuoti kuo tiksliau). Šis įspėjimo įtaisas turi būti nuolat tiesiogiai sujungtas su kontūru. Kai variklis veikia įprastai, o stabdžių sistemoje nėra gedimų, kaip ir turi būti atliekant tokio tipo patvirtinimo bandymus, įspėjimo įtaisas neturi duoti jokių signalų, išskyrus tuo laiku, kurio reikia energijos kaupikliui (-iams) įkrauti užvedus variklį. Kaip optinis įspėjamasis signalas naudojamas 5.2.1.29.1.1 punkte nurodytas raudonos spalvos įspėjamasis signalas.

5.2.1.13.1.1. Tačiau jeigu transporto priemonės laikomos atitinkančiomis šios taisyklės 5.2.1.5.1 punkto reikalavimus tik dėl to, kad atitinka šios taisyklės 7 priedo C dalies 1.2.2 punkto reikalavimus, įspėjimo įtaiso signalas turi būti ne tik optinis, bet ir garsinis. Šie įtaisai nebūtinai turi veikti vienu metu, jeigu kiekvienas šių įtaisų atitinka pirmiau nurodytus reikalavimus, o garsinis signalas neįsijungia anksčiau už optinį signalą. Kaip optinis įspėjamasis signalas naudojamas 5.2.1.29.1.1 punkte nurodytas raudonos spalvos įspėjamasis signalas.

5.2.1.13.1.2. Šis garsinis įtaisas gali neveikti, kai naudojamas stovėjimo stabdys ir (arba), gamintojo nuožiūra, kai automatinės pavarų dėžės perjungiklis yra stovėjimo padėtyje.

5.2.1.14. Nepažeidžiant šios taisyklės 5.1.2.3 punkte nustatytų reikalavimų, jeigu tam, kad stabdžių sistema veiktų, būtinas pagalbinis energijos šaltinis, energijos rezervas turi būti toks, kad, sustojus varikliui arba įvykus priemonių, kuriomis varomas tas energijos šaltinis, trikčiai, stabdžių veiksmingumas liktų toks, kad nustatytomis sąlygomis transporto priemonę būtų įmanoma sustabdyti. Be to, jeigu vairuotojo raumenų jėga, kuria veikiama stovėjimo stabdžių sistema, sustiprinama stiprintuvu, turi būti įmanoma stovėjimo stabdžių sistemą įjungti įvykus to stiprintuvo trikčiai, prireikus naudojant energijos rezervą, nesusijusį su stiprintuvui įprastai tiekiamos energijos rezervu. Tai gali būti ir darbinei stabdžių sistemai skirtas energijos rezervas.

5.2.1.15. Jeigu prie variklio varomos transporto priemonės leidžiama prikabinti priekabą, kurioje įrengti vilkiko vairuotojo valdomi stabdžiai, vilkiko darbinėje stabdžių sistemoje turi būti įrengtas įtaisas, suprojektuotas taip, kad, įvykus priekabos stabdžių sistemos trikčiai arba nutrūkus oro tiekimo žarnai (arba pritaikytai kito tipo jungčiai) tarp vilkiko ir priekabos, vis vien būtų įmanoma vilkiką stabdyti taip veiksmingai, kaip pagal stabdymui atsarginiais stabdžiais taikomus reikalavimus; visų pirma atitinkamai reikalaujama, kad šis įtaisas būtų įrengtas vilkike.

5.2.1.16. Pneumatinei ir (arba) hidraulinei pagalbinei įrangai energija turi būti tiekiama taip, kad, įrangai veikiant, lėtėjimo pagreitis atitiktų nustatytąsias vertes ir, net ir pažeidus energijos šaltinį, veikiant pagalbinei įrangai, stabdžių sistemoms tiekiamos energijos rezervo lygis nesumažėtų labiau, nei nurodyta 5.2.1.13 punkte.

5.2.1.17. Jeigu priekaba yra O3 arba O4 kategorijos, darbinė stabdžių sistema turi būti vieninio arba dvejinio tipo.

5.2.1.18. Jeigu transporto priemone leidžiama vilkti O3 arba O4 kategorijos priekabą, jos stabdžių sistema turi atitikti toliau išdėstytas sąlygas.

5.2.1.18.1. Ėmus veikti vilkiko atsarginei stabdžių sistemai, priekaba taip pat turi būti palaipsniui stabdoma.

5.2.1.18.2. Įvykus vilkiko darbinės stabdžių sistemos trikčiai, jei sistema sudaryta iš bent dviejų atskirų dalių, trikties nepaveikta dalis ar dalys turi iš dalies ar iki galo įjungti priekabos stabdžius. Turi būti įmanoma transporto priemonę stabdyti palaipsniui. Jeigu šį veiksmą atlieka vožtuvas, kuris įprastomis sąlygomis yra neveikos būsenos, toks vožtuvas gali būti įrengtas tik jei vairuotojas, būdamas kabinoje arba transporto priemonės išorėje, gali be įrankių lengvai patikrinti, ar jis tinkamai veikia.

5.2.1.18.3. Net ir įvykus trikčiai (pvz., trūkiui arba nuotėkiui) vienoje iš pneumatinių jungiamųjų linijų arba pertrūkus ar sutrikus elektrinei valdymo linijai, vairuotojas turi turėti galimybę iki galo ar iš dalies įjungti priekabos stabdžius darbinių stabdžių, atsarginių stabdžių arba stovėjimo stabdžių valdikliu, nebent dėl trikties priekaba automatiškai sustabdoma taip veiksmingai, kaip nustatyta šios taisyklės 4 priedo 3.3 punkte.

5.2.1.18.4. 5.2.1.18.3 punkte nurodytas automatinio stabdymo reikalavimas laikomas įvykdytu, jeigu laikomasi šių sąlygų: 5.2.1.18.4.1. vieną iš 5.2.1.18.3 punkte nurodytų stabdžių valdiklių įjungus visa eiga, per kitas dvi sekundes slėgis maitinimo linijoje nukrenta iki 150 kPa; be to, stabdžių valdiklį atleidus, slėgis maitinimo linijoje turi būti atkurtas; 5.2.1.18.4.2. maitinimo liniją vakuumuojant bent 100 kPa per sekundę greičiu, priekaba turi būti pradedama automatiškai stabdyti, kol slėgis maitinimo linijoje dar nesumažėjo iki 200 kPa.

5.2.1.18.5. Įvykus trikčiai vienoje iš valdymo linijų, jungiančių dvi transporto priemones, kuriose yra 5.1.3.1.2 punkte nurodyta įranga, trikties nepaveikta valdymo linija turi automatiškai užtikrinti 4 priedo 3.1 punkte nustatytą priekabos stabdymo veiksmingumą.

5.2.1.19. Jeigu variklio varoma transporto priemonė įrengta taip, kad galėtų tempti priekabą su elektrine stabdžių sistema, atitinkančia šios taisyklės 14 priedo 1.1 punktą, turi būti laikomasi toliau išdėstytų reikalavimų.

5.2.1.19.1. Variklio varomos transporto priemonės maitinimo šaltinio (generatoriaus ir baterijos) galia turi būti pakankama, kad elektrinei stabdžių sistemai būtų tiekiama elektros srovė. Kai variklis veikia taip, kad jo sūkių skaičius tuščiąja eiga yra gamintojo rekomenduojamas, ir yra įjungti visi elektros įtaisai, kuriuos gamintojas transporto priemonėje yra įrengęs kaip standartinę įrangą, prie jungties matuojama elektros linijų įtampa, esant didžiausiai elektrinės stabdžių sistemos vartojamajai srovei (15 A), negali nukristi žemiau 9,6 V. Net elektros linijų perkrovos atveju negali būti trumpojo jungimo.

5.2.1.19.2. Įvykus vilkiko darbinės stabdžių sistemos trikčiai, jei sistema sudaryta iš bent dviejų atskirų dalių, trikties nepaveikta dalis ar dalys turėtų iš dalies ar iki galo įjungti priekabos stabdžius.

5.2.1.19.3. Stabdymo žibinto jungiklį ir grandinę elektrinei stabdžių sistemai įjungti leidžiama naudoti tik jei įjungimo linija su stabdymo žibintu yra sujungta lygiagrečiai ir stabdymo žibinto jungiklis bei grandinė gali atlaikyti papildomą apkrovą.

5.2.1.20. Jeigu pneumatinė darbinė stabdžių sistema sudaryta iš dviejų ar daugiau atskirų dalių, oras, nutekėjęs tarp tų dalių prie valdiklio ar srauto kryptimi už jo, turi būti nuolat išleidžiamas į aplinką.

5.2.1.21. Jeigu variklio varoma transporto priemone leidžiama vilkti O3 arba O4 kategorijos priekabą, priekabos darbinė stabdžių sistema gali būti naudojama tik kartu su vilkiko darbine, atsargine ar stovėjimo stabdžių sistema. Tačiau automatiškai įjungti tik priekabos stabdžius leidžiama, jeigu priekabos stabdžiai automatiškai įjungiami iš vilkiko tik transporto priemonei stabilizuoti.

5.2.1.22. M2, M3, N2 ir N3 kategorijų variklio varomose transporto priemonėse, kuriose yra ne daugiau kaip keturios ašys, pagal šios taisyklės 13 priedą turi būti įrengtos 1 kategorijos stabdžių antiblokavimo sistemos.

5.2.1.23. Variklio varomose transporto priemonėse, kuriomis leidžiama vilkti priekabą su stabdžių antiblokavimo sistema, turi būti įrengtas vienas ar abu elektrinės valdymo pavaros elementai:

a) standartą ISO 7638:2003 atitinkanti speciali elektrinė jungtis (11);

b) 22 priede nustatytus reikalavimus atitinkanti automatinė jungtis.

5.2.1.24. M2, N1 kategorijų ir mažesnės nei 5 tonų masės N2 kategorijos transporto priemonėms, kuriose įrengta A kategorijos elektrinė regeneracinė stabdžių sistema, taikomi papildomi reikalavimai

5.2.1.24.1. Elektrinė regeneracinė stabdžių sistema įjungiama tik akceleratoriaus valdikliu ir (arba) nustačius neutralią pavarų perjungiklio padėtį, jei transporto priemonės yra N1 kategorijos.

5.2.1.24.2. Be to, M2 ir N2 kategorijų (kurių masė mažesnė nei 5 tonos) transporto priemonių elektriniai regeneraciniai stabdžiai gali būti valdomi atskiru jungikliu arba svirtimi.

5.2.1.24.3. 5.2.1.25.6 ir 5.2.1.25.7 punktų reikalavimai taip pat taikomi A kategorijos regeneracinėms stabdžių sistemoms.

5.2.1.25. M2, N1 kategorijų ir mažesnės nei 5 tonų masės N2 kategorijos transporto priemonėms, kuriose įrengta B kategorijos elektrinė regeneracinė stabdžių sistema, taikomi papildomi reikalavimai

5.2.1.25.1. Darbinės stabdžių sistemos dalies turi būti neįmanoma iš dalies ar visiškai atjungti jokiomis kitomis priemonėmis, išskyrus automatines. Ši nuostata neturėtų būti aiškinama kaip nukrypimas nuo 5.2.1.10 punkte nustatytų reikalavimų.

5.2.1.25.2. Darbinės stabdžių sistemos valdiklis turi būti tik vienas.

5.2.1.25.3. Jeigu transporto priemonėse įrengtos abiejų kategorijų elektrinės regeneracinės stabdžių sistemos, taikomi visi susiję reikalavimai, išskyrus 5.2.1.24.1 punktą. Tokiu atveju N1 kategorijos transporto priemonių elektrinė regeneracinė stabdžių sistema gali būti įjungiama akceleratoriaus valdikliu ir (arba) nustačius neutralią pavarų perjungiklio padėtį. Be to, darbinių stabdžių valdiklis turi veikti taip, kad šis stabdomasis poveikis, pasiektas atleidus akceleratoriaus valdiklį, nesumažėtų.

5.2.1.25.4. Atjungus variklį (-ius) arba dėl taikomo pavaros perdavimo santykio darbinės stabdžių sistemos veikimas negali pablogėti.

5.2.1.25.5. Jeigu elektrinės stabdžių sudedamosios dalies veikimas užtikrinamas atsižvelgiant į darbinių stabdžių valdiklio siunčiamos informacijos ir atitinkamų ratų stabdymo jėgos sąsają, apie šios sąsajos triktį, dėl kurios keičiasi ašims tenkančių stabdymo jėgų pasiskirstymas (atitinkamai 10 arba 13 priedas), vairuotojui turi būti pranešama optiniu įspėjamuoju signalu ne vėliau kaip valdiklio įjungimo momentą; šis signalas turi likti įžiebtas tol, kol šis defektas nepašalinamas, o transporto priemonės valdymo jungiklio (raktelio) padėtis yra „įjungta“ („ON“).

5.2.1.25.6. Magnetiniai ar elektriniai laukai negali turėti neigiamo poveikio elektrinių regeneracinių stabdžių veikimui.

5.2.1.25.7. Transporto priemonėse, kuriose įrengtas stabdžių antiblokavimo įtaisas, šiuo įtaisu turi būti valdoma elektrinė regeneracinė stabdžių sistema.

5.2.1.26. Stovėjimo stabdžių sistemos elektrinei pavarai taikomi specialieji papildomi reikalavimai

5.2.1.26.1. Elektrinėje pavaroje įvykus trikčiai, turi būti užtikrinta, kad stovėjimo stabdžių sistemos nebūtų galima įjungti netyčia.

5.2.1.26.2. Įvykus nurodytai elektrinei trikčiai, turi būti įvykdyti toliau išdėstyti reikalavimai.

5.2.1.26.2.1. M2, M3, N2 ir N3 kategorijų transporto priemonės Įvykus valdiklio elektrinei trikčiai arba nutrūkus elektrinės valdymo pavaros laidams už elektroninio valdymo bloko (-ų), išskyrus energijos tiekimo triktį, turi ir toliau būti įmanoma iš vairuotojo vietos įjungti stovėjimo stabdžių sistemą ir taip išlaikyti pakrautą transporto priemonę nejudančią 8 % nuolydžio įkalnėje arba nuokalnėje. Šiuo atveju taip pat leidžiama, kad, transporto priemonei stovint, stovėjimo stabdžiai įsijungtų automatiškai, jeigu pasiekiamas pirmiau nurodytas veiksmingumas, o įjungti stovėjimo stabdžiai veikia nepaisant uždegimo (paleidimo) jungiklio padėties. Pasirinkus šią alternatyvą, stovėjimo stabdžiai automatiškai atleidžiami vos tik vairuotojas vėl ima važiuoti transporto priemone. Be to, prireikus, stovėjimo stabdžių sistemą turi būti įmanoma išjungti įrankiais ir (arba) transporto priemonėje laikomu arba įrengtu pagalbiniu įtaisu.

5.2.1.26.2.2. N1 kategorijos transporto priemonės Įvykus valdiklio elektrinei trikčiai arba nutrūkus elektrinės valdymo pavaros laidams tarp valdiklio ir su juo tiesiogiai sujungto elektroninio valdymo bloko (EVB), išskyrus energijos tiekimo triktį, turi ir toliau būti įmanoma iš vairuotojo vietos įjungti stovėjimo stabdžių sistemą ir taip išlaikyti pakrautą transporto priemonę nejudančią 8 % nuolydžio įkalnėje arba nuokalnėje. Šiuo atveju taip pat leidžiama, kad, transporto priemonei stovint, stovėjimo stabdžiai įsijungtų automatiškai, jeigu pasiekiamas pirmiau nurodytas veiksmingumas, o įjungti stovėjimo stabdžiai veikia neatsižvelgiant į uždegimo (paleidimo) jungiklio padėtį. Pasirinkus šią alternatyvą, stovėjimo stabdžiai automatiškai atleidžiami vos tik vairuotojas vėl ima važiuoti transporto priemone. Nurodytam veiksmingumui pasiekti arba padėti pasiekti galima naudoti variklį ir (arba) mechaninę arba automatinę pavarų dėžę (pasirinkus stovėjimo padėtį).

5.2.1.26.2.3. Apie nutrūkusius elektrinės pavaros laidus arba stovėjimo stabdžių sistemos valdiklio elektrinę triktį vairuotojui pranešama 5.2.1.29.1.2 punkte nurodytu geltonos spalvos įspėjamuoju signalu. Šis geltonos spalvos įspėjamasis signalas turi įsižiebti iškart, kai nutrūksta stovėjimo stabdžių sistemos elektrinės valdymo pavaros laidai. Be to, apie tokią valdiklio elektrinę triktį ar už elektroninio valdymo bloko (-ų) nutrūkusius laidus, išskyrus energijos teikimo triktį, vairuotojui pranešama 5.2.1.29.1.1 punkte nurodytu mirksinčiu raudonos spalvos įspėjamuoju signalu, kuris mirksi tol, kol uždegimo (paleidimo) jungiklio padėtis yra „įjungta“ (veikia) ir dar ne mažiau kaip 10 sekundžių, o valdiklio padėtis yra „įjungta“ (suaktyvinta). Tačiau jeigu stovėjimo stabdžių sistema nustato, kad stovėjimo stabdys tinkamai nuspaustas, raudonos spalvos įspėjamasis signalas gali nustoti mirksėti ir tada nemirksintis raudonos spalvos signalas reiškia, kad stovėjimo stabdys įjungtas. Jeigu tai, kad stovėjimo stabdys įjungtas, paprastai rodoma atskiru raudonos spalvos įspėjamuoju signalu, atitinkančiu visus 5.2.1.29.3 punkto reikalavimus, šis signalas turi būti naudojamas laikantis pirmiau nurodyto raudonos spalvos signalui taikomo reikalavimo.

5.2.1.26.3. Pagalbinei įrangai energija gali būti tiekiama iš stovėjimo stabdžių sistemos elektrinės pavaros su sąlyga, kad tiekiamos energijos pakaks stovėjimo stabdžių sistemai įjungti, kai kartu yra transporto priemonės elektrinė apkrova ne trikties sąlygomis. Be to, jeigu energijos rezervas taip pat naudojamas darbinei stabdžių sistemai, turi būti taikomi 5.2.1.27.7 punkto reikalavimai.

5.2.1.26.4. Išjungus uždegimo (paleidimo) jungiklį, kuriuo valdomas elektros energijos tiekimas stabdžių įrangai, ir (arba) ištraukus raktą, turi būti įmanoma stovėjimo stabdžių sistemą įjungti, bet ne išjungti.

5.2.1.27. Darbinėms stabdžių sistemoms su elektrine valdymo pavara taikomi specialieji papildomi reikalavimai

5.2.1.27.1. Kai stovėjimo stabdys atleistas, darbinė stabdžių sistema turi galėti sukurti statines stabdymo jėgas, kurių suma bent prilygtų pagal nustatytąjį 0 tipo bandymą reikalaujamai jėgai, net jeigu uždegimo (paleidimo) jungiklis yra išjungtas ir (arba) raktas yra ištrauktas. Jeigu variklio varomomis transporto priemonėmis leidžiama vilkti O3 arba O4 kategorijos priekabas, tokios transporto priemonės turi visiškai užtikrinti priekabos darbinės stabdžių sistemos valdymo signalą. Tai turėtų reikšti, kad darbinės stabdžių sistemos energijos perdavimo pavaroje turi pakakti energijos.

5.2.1.27.2. Įvykus vienai laikinai (< 40 ms) elektrinės valdymo pavaros trikčiai, išskyrus energijos tiekimo triktį (pvz., neperduodamas signalas arba įvyksta duomenų perdavimo klaida), tai negali turėti akivaizdaus poveikio darbinių stabdžių veiksmingumui.

5.2.1.27.3. Apie elektrinės valdymo pavaros, neįskaitant energijos rezervo, triktį (12), turinčią poveikio šioje taisyklėje nurodytų sistemų funkcijoms ir veiksmingumui, vairuotojui turi būti tinkamai pranešama atitinkamai 5.2.1.29.1.1 ir 5.2.1.29.1.2 punktuose nurodytu raudonos arba geltonos spalvos įspėjamuoju signalu. Jeigu nebeįmanoma pasiekti nustatytojo darbinių stabdžių veiksmingumo (įsižiebia raudonos spalvos įspėjamasis signalas), apie elektros grandinių vientisumo triktis (pvz., nutraukimą ar atjungimą) vairuotojui turi būti pranešama, kai tik jos įvyksta, o nustatytasis liekamojo stabdymo veiksmingumas turi būti užtikrinamas darbinių stabdžių valdikliu pagal šios taisyklės 4 priedo 2.4 punktą. Šie reikalavimai neturi būti aiškinami kaip nukrypimas nuo atsarginiams stabdžiams taikomų reikalavimų.

5.2.1.27.4. Iš priekabos atsiuntus trikties informaciją, kad kažkurioje priekabos darbinės stabdžių sistemos dalyje sukauptos energijos lygis nukrito žemiau 5.2.2.16 punkte nurodyto įspėjamojo lygio, variklio varomos transporto priemonės, elektriškai sujungtos su priekaba elektrine valdymo linija, sistema turi aiškiai įspėti vairuotoją. Panašiai įspėjama, kai dėl ilgalaikės (> 40 ms) trikties priekabos elektrinėje valdymo pavaroje, išskyrus jos energijos rezervą, neįmanoma pasiekti nustatytojo priekabos darbinių stabdžių veiksmingumo, kaip nurodyta 5.2.2.15.2.1 punkte. Šiuo tikslu naudojamas šios taisyklės 5.2.1.29.2.1 punkte nurodytas raudonos spalvos įspėjamasis signalas.

5.2.1.27.5. Įvykus elektrinės valdymo pavaros energijos šaltinio trikčiai, pradedant nuo energijos lygio vardinės vertės, turi būti užtikrintas visas darbinės stabdžių sistemos reguliavimo diapazonas, po to, kai darbinių stabdžių valdiklis dvidešimt kartų iš eilės buvo įjungtas iki galo. Atliekant bandymą, stabdžių valdiklis 20 sekundžių laikomas iki galo įjungtas ir po kiekvieno įjungimo 5 sekundėms atleidžiamas. Tai turėtų reikšti, kad bandymo metu energijos perdavimo pavaroje turi pakakti energijos, kad darbinė stabdžių sistema galėtų veikti visa eiga. Šis reikalavimas neturi būti aiškinamas kaip nukrypimas nuo 7 priede nustatytų reikalavimų.

5.2.1.27.6. Jeigu baterijos įtampa nukrenta žemiau gamintojo nurodytos ribos, kurią pasiekus nebegalima užtikrinti nustatytojo darbinių stabdžių veiksmingumo ir (arba) bent du nepriklausomi darbinių stabdžių kontūrai pavieniui nebegali užtikrinti nustatytojo atsarginių stabdžių ar liekamojo stabdymo veiksmingumo, turi įsijungti 5.2.1.29.1.1 punkte nurodytas raudonos spalvos įspėjamasis signalas. Įsijungus įspėjamajam signalui, turi būti įmanoma įjungti darbinių stabdžių valdiklį ir pasiekti bent šios taisyklės 4 priedo 2.4 punkte nustatytą liekamojo stabdymo veiksmingumą. Tai turėtų reikšti, kad darbinės stabdžių sistemos energijos perdavimo pavaroje turi pakakti energijos. Šis reikalavimas neturi būti aiškinamas kaip nukrypimas nuo atsarginiams stabdžiams taikomų reikalavimų.

5.2.1.27.7. Jeigu pagalbinei įrangai energija tiekiama iš to paties rezervo, kaip ir elektrinei valdymo pavarai, turi būti užtikrinta, kad, varikliui pasiekus ne daugiau kaip 80 % sūkių skaičiaus esant didžiausiai galiai, būtų tiekiama pakankamai energijos nustatytosioms lėtėjimo pagreičio vertėms užtikrinti; šis reikalavimas turi būti įvykdytas užtikrinant energijos tiekimą, kuris neleistų išnaudoti minėtojo rezervo, kai veikia visa pagalbinė įranga, arba, kai įtampa tampa didesnė už šios taisyklės 5.2.1.27.6 punkte nurodytą kritinį lygį, automatiškai išjungiant iš anksto atrinktas pagalbinės įrangos dalis, kad nebebūtų leidžiama naudoti šio rezervo. Atitiktis reikalavimams gali būti įrodoma atliekant skaičiavimus arba praktinį bandymą. Jeigu transporto priemonėmis leidžiama vilkti O3 arba O4 kategorijos priekabą, į priekabos energijos suvartojimą atsižvelgiama esant 400 W apkrovai. Šis punktas transporto priemonėms netaikomas, jeigu nustatytąsias lėtėjimo pagreičio vertes galima pasiekti nenaudojant elektros energijos.

5.2.1.27.8. Jeigu pagalbinei įrangai energija tiekiama iš elektrinės valdymo pavaros, turi būti laikomasi šių reikalavimų:

5.2.1.27.8.1. įvykus energijos šaltinio trikčiai, kai transporto priemonė juda, kaupiklyje sukauptos energijos turi užtekti įjungti stabdžiams, kai įjungiamas valdiklis;

5.2.1.27.8.2. įvykus energijos šaltinio trikčiai, kai transporto priemonė stovi ir yra įjungta stovėjimo stabdžių sistema, kaupiklyje sukauptos energijos turi užtekti žibintams įjungti net kai įjungti stabdžiai.

5.2.1.27.9. Įvykus trikčiai vilkiko, kuriame pagal 5.1.3.1.2 arba 5.1.3.1.3 punktą įrengta elektrinė valdymo linija, darbinės stabdžių sistemos elektrinėje valdymo pavaroje, vis vien turi būti įmanoma iki galo įjungti priekabos stabdžius.

5.2.1.27.10. Įvykus trikčiai priekabos, pagal 5.1.3.1.3 punktą elektriškai sujungtos tik elektrine valdymo linija, elektrinėje valdymo pavaroje, priekabos stabdymas turi būti užtikrinamas pagal 5.2.1.18.4.1 punktą. Šio reikalavimo turi būti paisoma visada, kai elektrinės valdymo linijos duomenų perdavimo kanalu iš priekabos siunčiamas maitinimo linijos stabdymo užklausos signalas arba jeigu šie duomenys ilgai nesiunčiami. Šis punktas netaikomas variklio varomoms transporto priemonėms, kurių negalima eksploatuoti su priekabomis, prijungtomis tik elektrine valdymo linija, kaip aprašyta 5.1.3.5 punkte.

5.2.1.28. Sukabinimo jėgos valdikliui taikomi specialieji reikalavimai

5.2.1.28.1. Sukabinimo jėgos valdiklį leidžiama įrengti tik vilkike.

5.2.1.28.2. Sukabinimo jėgos valdiklio paskirtis – sumažinti vilkiko ir velkamosios transporto priemonių dinaminio stabdymo greičio skirtumą. Sukabinimo jėgos valdiklio veikimas tikrinamas patvirtinant tipą. Transporto priemonės gamintojas ir techninė tarnyba turi susitarti dėl šio patikrinimo atlikimo metodo, o vertinimo metodo ir rezultatų aprašymas turi būti pridedamas prie tipo patvirtinimo ataskaitos.

5.2.1.28.2.1. Sukabinimo jėgos valdikliu galima valdyti priekabos stabdymo greitį TM/PM ir (arba) stabdymo poreikio signalo reikšmę (-es). Jeigu vilkike pagal 5.1.3.1.2 punktą įrengtos dvi valdymo linijos, abiejų signalų valdymas turi būti panašiai reguliuojamas.

5.2.1.28.2.2. Sukabinimo jėgos valdiklis turi netrukdyti taikyti didžiausio įmanomo stabdymo slėgio.

5.2.1.28.3. Transporto priemonė turi atitikti 10 priede nustatytus pakrautos transporto priemonės suderinamumo reikalavimus, tačiau kad būtų pasiekti 5.2.1.28.2 punkte nustatyti tikslai, veikiant sukabinimo jėgos valdikliui, transporto priemonė gali nuo minėtųjų reikalavimų nukrypti.

5.2.1.28.4. Apie nustatytą sukabinimo jėgos valdiklio triktį vairuotojui turi būti pranešama geltonos spalvos įspėjamuoju signalu, kaip nurodyta 5.2.1.29.1.2 punkte. Įvykus trikčiai turi būti laikomasi 10 priede nustatytų atitinkamų reikalavimų.

5.2.1.28.5. Apie sukabinimo jėgos valdymo sistemos kompensavimą pranešama 5.2.1.29.1.2 punkte nurodytu geltonos spalvos įspėjamuoju signalu, jeigu šis kompensavimas 2.28.3 punkte apibrėžtą poreikio signalo vardinę vertę viršija 150 kPa – iki 650 kPa ribinės vertės (ar lygiavertės skaitmeninės poreikio signalo reikšmės), matuojant pm. Jeigu valdymo taškas dėl kompensavimo patenka už 10 priede nurodyto pakrautos motorinės transporto priemonės suderinamumo diapazono ribų, viršijus 650 kPa lygį, apie tai turi būti įspėjama.

1 diagrama

Priekabų (išskyrus puspriekabes) vilkikai

2 diagrama

Puspriekabių vilkikai

5.2.1.28.6. Sukabinimo jėgos valdymo sistema valdomos tik tos sukabinimo jėgos, kurias sukuria motorinės transporto priemonės ir priekabos darbinė stabdžių sistema. Nei motorinės transporto priemonės, nei priekabos darbinė stabdžių sistema neturi kompensuoti sukabinimo jėgų, sukurtų veikiant patvariosioms stabdžių sistemoms. Patvariosios stabdžių sistemos nelaikomos darbinių stabdžių sistemų dalimi.

5.2.1.29. Įspėjimo apie stabdžių triktį ar defektą signalas

Tolesniuose papunkčiuose nustatomi bendrieji reikalavimai, taikomi optiniams įspėjamiesiems signalams, kurių paskirtis – pranešti vairuotojui apie tam tikras nurodytas variklio varomos transporto priemonės arba, jei tinkama, jos priekabos stabdžių įrangos triktis (defektus). Išskyrus 5.2.1.29.6 punkte aprašytus atvejus, šie signalai naudojami tik šioje taisyklėje nustatytais tikslais.

5.2.1.29.1. Variklio varomose transporto priemonėse turi būti galimybė apie stabdžių triktį ar defektą įspėti šiais optiniais įspėjamaisiais signalais:

5.2.1.29.1.1. raudonos spalvos įspėjamuoju signalu pranešama apie kituose šios taisyklės punktuose apibrėžtas transporto priemonės stabdžių įrangos triktis, dėl kurių neįmanoma pasiekti nustatytojo darbinių stabdžių veiksmingumo ir (arba) negali veikti bent vienas iš dviejų nepriklausomų darbinių stabdžių kontūrų;

5.2.1.29.1.2. jeigu taikoma, geltonos spalvos įspėjamuoju signalu pranešama apie elektriškai nustatytą transporto priemonės stabdžių įrangos defektą, apie kurį nepranešama 5.2.1.29.1.1 punkte aprašytu raudonos spalvos įspėjamuoju signalu.

5.2.1.29.2. Variklio varomose transporto priemonėse, kuriose įrengta elektrinė valdymo linija ir (arba) kuriomis leidžiama vilkti priekabą, kurioje įrengta elektrinė valdymo pavara, turi būti galimybė atskiru geltonos spalvos įspėjamuoju signalu pranešti apie priekabos stabdžių įrangos elektrinės valdymo pavaros defektą. Iš priekabos signalas siunčiamas standartą ISO 7638:2003 atitinkančios elektrinės jungties 5 kontaktu (13); vilkikui perduotas priekabos signalas visais atvejais rodomas pernelyg nedelsiant ir nepakeistas. Šis įspėjamasis signalas neturi įsižiebti, jeigu sukabinama su priekaba, kurioje nėra elektrinės valdymo linijos ir (arba) elektrinės valdymo pavaros, arba jeigu priekabų neprikabinta. Ši funkcija turi būti automatinė.

5.2.1.29.2.1. Jeigu variklio varoma transporto priemonė, kurioje įrengta elektrinė valdymo linija, yra elektriškai sujungta su priekaba, kurioje taip pat įrengta elektrinė valdymo linija, 5.2.1.29.1.1 punkte nurodytu raudonos spalvos įspėjamuoju signalu taip pat pranešama apie tam tikras nurodytas priekabos stabdžių įrangos triktis, jeigu elektrinės valdymo linijos duomenų perdavimo kanalu iš priekabos atsiunčiama atitinkama informacija apie triktį. Šis signalas naudojamas kartu su 5.2.1.29.2 punkte nurodytu geltonos spalvos įspėjamuoju signalu. Užuot 5.2.1.29.1.1 punkte nurodytą raudonos spalvos įspėjamąjį signalą naudojus kartu su geltonos spalvos įspėjamuoju signalu, vilkike gali būti įrengtas atskiras raudonos spalvos įspėjamasis signalas, kuriuo pranešama apie tokią priekabos stabdžių įrangos triktį.

5.2.1.29.3. Įspėjamieji signalai turi būti matomi net ir dienos metu. Vairuotojas, sėdėdamas jam skirtoje vietoje, turi turėti galimybę lengvai patikrinti, ar signalus duodantys įtaisai tinkamai veikia. Įvykus šių įspėjimo įtaisų sudedamosios dalies trikčiai, stabdžių sistemos veiksmingumas turi nesumažėti.

5.2.1.29.4. Išskyrus kituose punktuose nustatytus atvejus:

5.2.1.29.4.1. apie nurodytą triktį ar defektą minėtuoju įspėjamuoju signalu (-ais) vairuotojui pranešama ne vėliau kaip įjungiant atitinkamą stabdžių valdiklį;

5.2.1.29.4.2. įspėjamasis signalas (-ai) turi likti matomas tol, kol triktis ar defektas nepašalinamas ir uždegimo (paleidimo) jungiklio padėtis yra „įjungta“ (veikia), ir

5.2.1.29.4.3. įspėjamasis signalas turi būti pastovus (nemirksintis).

5.2.1.29.5. Minėtasis įspėjamasis signalas (-ai) turi įsižiebti, kai transporto priemonės elektros įrangai (ir stabdžių sistemai) imama tiekti energiją. Transporto priemonei stovinti, prieš išjungdama signalus, stabdžių sistema patikrina, ar nėra nurodytų trikčių ar defektų. Nurodytos triktys ar defektai, dėl kurių turėtų įsijungti minėtieji įspėjamieji signalai, tačiau kurie nebuvo nustatyti transporto priemonei stovint, nustatyti turi likti atmintyje ir būti parodyti užvedus transporto priemonę ir rodomi visada, kai uždegimo (paleidimo) jungiklio padėtis yra „įjungta“ (veikia), kol triktis ar defektas nepašalinamas.

5.2.1.29.6. Apie nenurodytas triktis (ar defektus) arba kitus su variklio varomos transporto priemonės stabdžiais ir (arba) važiuokle susijusius dalykus gali būti pranešama 5.2.1.29.1.2 punkte nurodytu geltonos spalvos signalu, jei įvykdomi visi šie reikalavimai:

5.2.1.29.6.1. transporto priemonė stovi;

5.2.1.29.6.2. po to, kai stabdžių įrangai pradedama tiekti energiją ir, laikantis 5.2.1.29.5 punkte išsamiai aprašytos tvarkos, signalas parodo, kad nenustatyta jokių nurodytų trikčių (ar defektų), ir

5.2.1.29.6.3. apie nenurodytas triktis ar kitus dalykus pranešama tik mirksinčiu įspėjamuoju signalu. Tačiau, transporto priemonei pirmą kartą viršijus 10 km/h greitį, įspėjamasis signalas turi užgęsti.

5.2.1.30. Stabdymo žibintams įžiebti skirto stabdymo signalo įjungimas

5.2.1.30.1. Vairuotojui įjungus darbinę stabdžių sistemą, turi būti įjungiamas signalas, naudojamas stabdymo žibintams įžiebti.

5.2.1.30.2. Transporto priemonėms, kuriose darbinės stabdžių sistemos pradiniam įjungimui valdyti naudojami elektroniniai signalai ir yra įrengta patvarioji ir (arba) A kategorijos regeneracinė stabdžių sistema, taikomi reikalavimai:

Patvariosios ir (arba) regeneracinės stabdžių sistemos sukuriamas lėtėjimo pagreitis ≤ 1,3 m/s2 > 1,3 m/s2 Signalas gali būti įjungtas Signalas turi būti įjungtas

5.2.1.30.3. Jeigu transporto priemonėje įrengta stabdžių sistema, kurios specifikacija skiriasi nuo 5.2.1.30.2 punkte apibrėžtos specifikacijos, suveikus patvariajai stabdžių sistemai ir (arba) A kategorijos regeneracinei stabdžių sistemai, signalas gali būti įjungtas neatsižvelgiant į pasiektą lėtėjimo pagreitį.

5.2.1.30.4. Signalas neįjungiamas, jeigu transporto priemonė lėtėja tik dėl variklio savitojo stabdomojo poveikio.

5.2.1.30.5. Minėtasis signalas įjungiamas, jeigu darbinė stabdžių sistema suaktyvinama įjungiant automatiškai kontroliuojamo stabdymo funkciją. Tačiau jei lėtinimas yra mažesnis nei 0,7 m/s2, signalas gali būti nuslopintas (14).

5.2.1.30.6. Minėtasis signalas neįjungiamas, jeigu darbinės stabdžių sistemos dalis suaktyvinama įjungiant atskirų ratų stabdymo funkciją (15).

5.2.1.30.7. Jeigu transporto priemonėje įrengta elektrinė valdymo linija, motorinėje transporto priemonėje signalas įjungiamas, kai iš priekabos elektrine valdymo linija atsiunčiamas pranešimas apie stabdymo žibintų įžiebimą.

5.2.1.31. Jeigu transporto priemonėje įrengtos avarinio stabdymo rodymo priemonės, avarinio stabdymo signalas įjungiamas ir išjungiamas tik įjungiant darbinę stabdžių sistemą, kai laikomasi toliau nurodytų sąlygų (16).

5.2.1.31.1. Signalas neįjungiamas, jeigu transporto priemonės lėtėjimo pagreitis yra mažesnis už toliau pateiktoje lentelėje nurodytas vertes, tačiau jis gali būti įjungiamas esant bet kokiam lėtėjimo pagreičiui, lygiam toms vertėms arba didesniam už jas, o faktinę vertę nustato transporto priemonės gamintojas. Signalas neįjungiamas, jeigu pagreitis mažesnis nei: N1 6 m/s2 M2, M3, N2 ir N3 4 m/s2 Visų transporto priemonių signalas išjungiamas vėliausiai tada, kai lėtėjimo pagreitis tampa mažesnis nei 2,5 m/s2.

5.2.1.31.2. Taip pat gali būti taikomos šios sąlygos: a) signalas gali būti įjungtas remiantis numatomu transporto priemonės lėtėjimo pagreičiu, nustatomu pagal stabdymo poreikį, atsižvelgiant į 5.2.1.31.1 punkte nustatytas įjungimo ir išjungimo ribines vertes, arba b) signalas gali būti įjungtas, kai darbinė stabdžių sistema įjungiama transporto priemonei važiuojant didesniu nei 50 km/h greičiu ir stabdžių antiblokavimo sistema veikia visu ciklu (kaip apibrėžta 13 priedo 2 dalyje). Signalas išjungiamas, kai stabdžių antiblokavimo sistema nustoja veikti visu ciklu.

5.2.1.32. Laikantis šios taisyklės 12.3 punkto nuostatų, visose toliau nurodytų kategorijų transporto priemonėse turi būti įrengta transporto priemonės stabilizavimo sistema:

a) M2, M3, N2 kategorijos transporto priemonėse (17);

b) N3 kategorijos transporto priemonėse (17), kurios turi ne daugiau kaip 3 ašis;

c) N3 kategorijos transporto priemonėse (17), kurios turi 4 ašis, jų didžiausioji masė yra ne didesnė kaip 25 t, o didžiausio ratų skersmens kodas – ne didesnis kaip 19,5.

Transporto priemonės stabilizavimo sistema turi atlikti apsaugos nuo apvirtimo ir krypties valdymo funkcijas ir atitikti šios taisyklės 21 priede nustatytus techninius reikalavimus.

5.2.1.33. N1 kategorijos transporto priemonėse (17), kurios turi ne daugiau kaip 3 ašis, transporto priemonės stabilizavimo sistema gali būti įrengta. Jeigu yra įrengta, ji turi atlikti apsaugos nuo apvirtimo ir krypties valdymo funkcijas ir atitikti šios taisyklės 21 priede nustatytus techninius reikalavimus.

5.2.2. O kategorijos transporto priemonės

5.2.2.1. O1 kategorijos priekabose įrengti darbinę stabdžių sistemą nebūtina; tačiau, jeigu šios kategorijos priekaboje darbinė stabdžių sistema yra įrengta, ji turi atitikti tokius pačius reikalavimus, kaip O2 kategorijos priekaba.

5.2.2.2. O2 kategorijos priekabose turi būti įrengta vieninio, dvejinio arba inercinio (saviridos) tipo darbinė stabdžių sistema. Pastarojo tipo stabdžių sistemą leidžiama įrengti tik centrinės ašies priekabose. Tačiau leidžiama įrengti šios taisyklės 14 priedo reikalavimus atitinkančias elektrines stabdžių sistemas.

5.2.2.3. O3 ir O4 kategorijų priekabose turi būti įrengta vieninio arba dvejinio tipo darbinė stabdžių sistema.

5.2.2.4. Darbinė stabdžių sistema turi:

5.2.2.4.1. stabdyti visus transporto priemonės ratus;

5.2.2.4.2. tinkamai paskirstyti stabdomąjį poveikį ašims;

5.2.2.4.3. bent viename oro rezervuare tinkamai parinktoje ir lengvai pasiekiamoje vietoje turėti išleidimo ir išmetimo įtaisą.

5.2.2.5. Darbinės stabdžių sistemos poveikis tos pačios ašies ratams turi būti paskirstytas simetriškai transporto priemonės išilginės vidurio plokštumos atžvilgiu. Turi būti nurodytas kompensavimas ir tokios funkcijos, kaip stabdžių antiblokavimas, dėl kurių galimos šio simetriško paskirstymo nuokrypos.

5.2.2.5.1. Apie elektrinės valdymo pavaros kompensuojamą stabdžių sistemos veikimo suprastėjimą arba defektą vairuotojui pranešama 5.2.1.29.1.2 punkte nurodytu atskiru geltonos spalvos optiniu įspėjamuoju signalu. Šis reikalavimas taikomas visomis apkrovos sąlygomis, kai kompensavimas viršija šias ribines vertes:

5.2.2.5.1.1. bet kurios ašies skersinio stabdymo slėgio skirtumą: a) 25 % didesniosios vertės, kai transporto priemonės lėtėjimo pagreitis ≥ 2 m/s2; b) vertę, atitinkančią 25 % vertės esant 2 m/s2pagreičiui, kai lėtėjimo pagreitis mažesnis už šį dydį;

5.2.2.5.1.2. bet kurios ašies atskirą kompensuojamąją vertę: a) > 50 %. vardinės vertės, kai transporto priemonės lėtėjimo pagreitis ≥ 2 m/s2; b) vertę, atitinkančią 50 % vardinės vertės esant 2 m/s2 pagreičiui, kai lėtėjimo pagreitis mažesnis už šį dydį.

5.2.2.5.2. Pirmiau apibrėžtas kompensavimas leidžiamas tik tada, kai stabdžiai pirmą kartą įjungiami transporto priemonei važiuojant didesniu nei 10 km/h greičiu.

5.2.2.6. Sutrikus elektrinės valdymo pavaros veikimui, stabdžiai neturi suveikti, jeigu vairuotojas to nepageidauja.

5.2.2.7. Stabdymo paviršiai, reikalingi nustatytajam veiksmingumui pasiekti, turi būti nuolat sujungti su ratais standžiąja jungtimi arba negendančiomis sudedamosiomis dalimis.

5.2.2.8. Stabdžių nusidėvėjimą turi būti įmanoma lengvai kompensuoti naudojant rankinio ar automatinio reguliavimo sistemą. Be to, pavaros ir stabdžių valdiklis ir sudedamosios dalys turi turėti tokią eigos atsargą ir, prireikus, tinkamų kompensavimo priemonių, kad, stabdžiams įkaitus arba iki tam tikro lygio nusidėvėjus stabdžių trinkelių antdėklams, veiksmingas stabdymas būtų užtikrinamas nieko tiesiogiai nereguliuojant.

5.2.2.8.1. Darbinių stabdžių reguliavimas dėl nusidėvėjimo turi būti atliekamas automatiškai. Tačiau O1 ir O2 kategorijų transporto priemonėse įrengti automatinius reguliavimo įtaisus neprivaloma. Atitinkamai atlikus 4 priede apibrėžtą I tipo arba III tipo bandymą, stabdžiai, kuriuose įrengti automatiniai stabdžių reguliavimo įtaisai, įkaitę ir vėliau atvėsę turi veikti laisvai, kaip apibrėžta minėtojo priedo 1.7.3 punkte.

5.2.2.8.1.1. 5.2.2.8.1 punkte nustatyti O4 kategorijos priekabų veiksmingumo reikalavimai laikomi įvykdytais, jeigu laikomasi 4 priedo 1.7.3 punkte nustatytų reikalavimų.

5.2.2.8.1.2. 5.2.2.8.1 punkte nustatyti O2 ir O3 kategorijų priekabų veiksmingumo reikalavimai laikomi įvykdytais, jeigu laikomasi 4 priedo 1.7.3 punkte nustatytų reikalavimų (18).

5.2.2.8.2. Darbinių stabdžių trintinių sudedamųjų dalių nusidėvėjimo patikrinimas

5.2.2.8.2.1. Turi būti įmanoma lengvai įvertinti darbinių stabdžių trinkelių antdėklų nusidėvėjimą pro tinkamas tikrinimo angas transporto priemonės išorėje ar apačioje arba kitais būdais, nenuėmus ratų. Tikrinant galima naudoti paprastus standartinius darbo įrankius ar bendrą transporto priemonių tikrinimo įrangą.

Taip pat galima naudoti priekaboje sumontuotą ekraną, kuriame būtų pateikiama informacija, kada reikia pakeisti antdėklus, arba kiekvieno rato (sudvejinti ratai laikomi vienu ratu) jutiklį, kuriuo savo vietoje sėdintis vairuotojas būtų įspėjamas, kada reikia pakeisti antdėklus. Kaip optinį įspėjamąjį signalą galima naudoti 5.2.1.29.1.2 punkte nurodytą geltonos spalvos įspėjamąjį signalą, jeigu jis atitinka 5.2.1.29.6 punkto reikalavimus.

5.2.2.8.2.2. Stabdžių diskų ar būgnų trinties paviršių nusidėvėjimą galima įvertinti tik tiesiogiai išmatavus esamas sudedamąsias dalis ar išanalizavus bet kurio stabdžių disko ar būgno nusidėvėjimo rodiklius, todėl sąranką gali prireikti išardyti. Todėl patvirtinant tipą transporto priemonės gamintojas turi nurodyti:

a) galimą būgnų ir diskų trinties paviršių nusidėvėjimo vertinimo metodą, įskaitant tai, kas turi būti išardyta ir kokių įrankių ir procedūrų tam reikia;

b) informaciją apie didžiausią priimtiną nusidėvėjimo ribą atitinkamame taške, kurią pasiekus dalis būtina pakeisti.

Ši informacija turi būti lengvai prieinama, pavyzdžiui, pateikta transporto priemonės naudotojo vadove arba elektroniniame duomenų įraše.

5.2.2.9. Stabdžių sistemos turi būti tokios, kad, atsikabinus sukabintuvui, kai priekaba juda, ji būtų sustabdoma automatiškai.

5.2.2.10. Turi būti užtikrinta, kad kiekvienos priekabos, kurioje turi būti įrengta darbinė stabdžių sistema, stovėjimo stabdžiai veiktų net kai priekaba atkabinta nuo vilkiko. Stovėjimo stabdžių įtaisas turi būti toks, kad jį galėtų įjungti ant žemės stovintis asmuo; tačiau, jeigu priekaba skirta vežti keleiviams, šį stabdį turi būti galima įjungti esant priekabos viduje.

5.2.2.11. Jeigu priekaboje įrengtas įtaisas, kuriuo galima atjungti stabdžių sistemos, išskyrus stovėjimo stabdžių sistemą, pneumatinį valdiklį, minėtoji sistema turi būti suprojektuota ir sukonstruota taip, kad į neveikos būseną grįžtų ne vėliau kaip atnaujinus suslėgtojo oro tiekimą priekabai.

5.2.2.12. O3 ir O4 kategorijų priekabos turi atitikti 5.2.1.18.4.2 punkte nustatytas sąlygas. Už valdymo linijos sukabinimo galvutės lengvai pasiekiamoje vietoje turi būti įrengta slėgio patikros jungtis.

5.2.2.12.1. Jeigu priekaba, kurioje įrengta elektrinė valdymo linija, yra elektriškai sujungta su vilkiku, kuriame taip pat įrengta elektrinė valdymo linija, 5.2.1.18.4.2 punkte nurodytas automatinis stabdymas gali būti nuslopintas, kol slėgis priekabos suslėgtojo oro rezervuaruose yra pakankamas šios taisyklės 4 priedo 3.3 punkte nurodytam stabdymo veiksmingumui pasiekti.

5.2.2.13. O3 kategorijos priekabose turi būti įrengta šios taisyklės 13 priede nustatytus reikalavimus atitinkanti stabdžių antiblokavimo sistema. O4 kategorijos priekabose turi būti įrengta šios taisyklės 13 priede nustatytus A kategorijos reikalavimus atitinkanti stabdžių antiblokavimo sistema.

5.2.2.14. Jeigu pagalbinei įrangai energija tiekiama iš darbinės stabdžių sistemos, ši sistema turi būti apsaugota taip, kad ratų periferinėje zonoje veikiančių stabdymo jėgų suma būtų bent 80 % atitinkamai priekabai nustatytos vertės, kaip apibrėžta šios taisyklės 4 priedo 3.1.2.1 punkte. Šis reikalavimas turi būti įvykdytas šiomis veikimo sąlygomis:

veikiant pagalbinei įrangai ir

pagalbinei įrangai įtrūkus arba atsiradus nuotėkiui, nebent toks trūkis ar nuotėkis turi poveikio šios taisyklės 10 priedo 6 dalyje nurodytam valdymo signalui ir todėl turi būti taikomi tame punkte nustatyti veiksmingumo reikalavimai.

5.2.2.14.1. Šios nuostatos laikomos įvykdytomis, jeigu darbinių stabdžių kaupiklyje (-iuose) išlaikomas slėgis, lygus bent 80 % valdymo linijos poreikio slėgio arba lygiaverčio skaitmeninio poreikio signalo slėgio, kaip apibrėžta šios taisyklės 4 priedo 3.1.2.2 punkte.

5.2.2.15. Darbinėms stabdžių sistemoms su elektrine valdymo pavara taikomi specialieji papildomi reikalavimai

5.2.2.15.1. Įvykus vienai laikinai (< 40 ms) elektrinės valdymo pavaros trikčiai, išskyrus energijos tiekimo triktį (pvz., neperduodamas signalas arba įvyksta duomenų perdavimo klaida), tai negali turėti akivaizdaus poveikio darbinių stabdžių veiksmingumui.

5.2.2.15.2. Elektrinėje valdymo pavaroje įvykus trikčiai (19) (pvz., įvykus trūkiui ar atsijungus), likęs stabdymo veiksmingumas turi būti lygus bent 30 % nustatytojo atitinkamos priekabos darbinės stabdžių sistemos veiksmingumo. Jeigu priekaba pagal 5.1.3.1.3 punktą elektriškai sujungta tik elektrine valdymo linija ir atitinka 5.2.1.18.4.2 punktą, o veiksmingumas yra toks, koks nustatytas šios taisyklės 4 priedo 3.3 punkte, kai nebeįmanoma užtikrinti tokio stabdymo veiksmingumo, kuris būtų lygus bent 30 % nustatytojo priekabos darbinės stabdžių sistemos veiksmingumo, pakanka taikyti 5.2.1.27.10 punkto nuostatas, elektrinės valdymo linijos duomenų perdavimo kanalu siunčiant maitinimo linijos stabdymo užklausos signalą arba šių duomenų ilgai nesiunčiant.

5.2.2.15.2.1. Apie priekabos elektrinės valdymo pavaros triktį, turinčią poveikio šioje taisyklėje aptariamų sistemų funkcijoms ir veiksmingumui, ir energijos tiekimo standartą ISO 7638:2003 atitinkančia jungtimi (20) sutrikimus vairuotojui pranešama 5.2.1.29.2 punkte nurodytu atskiru įspėjamuoju signalu naudojant standartą ISO 7638:2003 atitinkančios elektrinės jungties (20) 5 kontaktą. Be to, kai nebegalima užtikrinti nustatytojo priekabos darbinių stabdžių veiksmingumo, priekabos, kurioje įrengta elektrinė valdymo linija, elektriškai sujungtos su vilkiku, kuriame taip pat įrengta elektrinė valdymo linija, elektrinės valdymo linijos duomenų perdavimo kanalu turi būti perduodama informacija apie triktį, kad būtų įjungtas 5.2.1.29.2.1 punkte nurodytas raudonos spalvos įspėjamasis signalas.

5.2.2.16. Jeigu sukauptos energijos lygis bet kurioje priekabos, kurioje įrengta elektrinė valdymo linija ir kuri yra elektriškai sujungta su vilkiku, kuriame įrengta elektroninė valdymo linija, darbinės stabdžių sistemos dalyje nukrenta iki pagal 5.2.2.16.1 punktą nustatytos ribos, vilkiko vairuotojas turi būti įspėjamas. Turi būti įspėjama 5.2.1.29.2.1 punkte nurodytu raudonos spalvos signalu, o informacija apie triktį iš priekabos turi būti perduodama elektrinės valdymo linijos duomenų perdavimo kanalu. Be to, naudojant standartą ISO 7638:2003 atitinkančios elektrinės jungties (21) 5 kontaktą įjungiamas 5.2.1.29.2 punkte nurodytas atskiras geltonos spalvos įspėjamasis signalas, kuriuo vairuotojui pranešama, kad energijos lygis priekaboje sumažėjęs.

5.2.2.16.1. 5.2.2.16 punkte nurodytu mažu energijos lygiu laikomas energijos lygis, kuriam esant, neįkrovus energijos kaupiklio ir neatsižvelgiant į priekabos apkrovos būseną, neįmanoma penktą kartą įjungti darbinių stabdžių valdiklio, kuris keturis kartus buvo įjungtas iki galo, ir taip užtikrinti bent 50 % nustatytojo atitinkamos priekabos darbinės stabdžių sistemos veiksmingumo.

5.2.2.17. Priekabose, kuriose įrengta elektrinė valdymo linija, ir O3 bei O4 kategorijų priekabose, kuriose įrengta stabdžių antiblokavimo sistema, turi būti įrengta viena arba abi elektrinei valdymo pavarai skirtos dalys:

a) standartą ISO 7638:2003 atitinkanti speciali stabdžių sistemos ir (arba) stabdžių antiblokavimo sistemos elektrinė jungtis (21) (22);

b) 22 priede nustatytus reikalavimus atitinkanti automatinė jungtis.

Šioje taisyklėje nustatyti privalomi iš priekabos siunčiami įspėjamieji signalai, kuriais pranešama apie triktį, turi būti įjungiami naudojant nurodytas jungtis. Priekaboms atitinkamai taikytini tokie įspėjamųjų signalų, kuriais pranešama apie triktį, perdavimo reikalavimai, kokie y